Menteri serah kepada SPR untuk longgarkan SOP hari pengundian

Terpulang kepada Suruhanjaya Pilihan Raya (SPR) untuk melonggarkan prosedur operasi standard (SOP) pada hari pengundian Pilihan Raya Negeri (PRN) Melaka, seperti membenarkan penyokong membawa bendera parti, kata Bendahari Agung Barisan Nasional (BN) Hishammuddin Hussein.Bagaimanapun Hishammuddin berkata sebagai jentera parti, adalah penting untuk setiap parti memastikan semua SOP dipatuhi bagi mengelak sebarang risiko.“Itu kena tanya SPR, perjalanan hari membuang undi berada di bawah tangungjawab mereka. Sebagai jentera parti, kita perlu yakinkan rakyat keluar tunaikan tanggungjawab mereka,” kata Hishammuddin yang mengetuai pengurusan pandemik Covid-19 di bawah Majlis Keselamatan Negara (MKN) hari ini.Beliau berkata demikian ketika ditanya adakah kerajaan mempunyai perancangan melonggarkan SOP PRN Melaka yang ketat, termasuklah membenarkan penyokong membawa bendera lambang parti seperti kebiasaan.Dalam pada itu Hishammuddin yang juga menteri kanan pertahanan berkata undi awal pada 16 November seramai 8,332 atau 91.3% anggota Angkatan Tentera Malaysia (ATM), telah menunaikan tanggungjawab mereka.Katanya proses mengundi awal di kesemua lokasi termasuk di kem-kem ATM di Melaka berjalan lancar tanpa sebarang insiden tidak diingini.“Melalui maklum balas yang saya terima, pematuhan SOP pembuangan undi yang telah ditetapkan oleh pihak SPR, berada pada tahap yang baik,” katanya.Hishammuddin juga mengucapkan terima kasih kepada anggota tentera yang telah mengundi dan berharap suasana tenang dan tahap pematuhan SOP seperti hari undi awal semalam, dapat dikekalkan sepanjang tempoh berkempen yang hanya berbaki dua hari sahaja lagi.“Lebih penting, dapat dikekalkan pada hari pembuangan undi pada 20 November nanti. Insya-Allah,” katanya.SPR menetapkan tarikh mengundi bagi PRN Melaka pada 20 November berikutan pembubaran DUN pada 4 Oktober selepas empat ahli Dewan Undangan Negeri menarik sokongan terhadap Ketua Menteri Sulaiman Md Ali.Melaka mempunyai 28 kawasan Dewan Undangan Negeri (DUN) dan seramai 495,195 pengundi berdaftar dengan 240,530 atau 48.57% pengundi adalah lelaki dan baki 254,666 atau 51.43%, wanita.


Majikan gesa kerajaan bantu hadapi impak cuti bersalin lebih panjang

Ketika Mohd Azfar Zahari menimang cahaya mata empat tahun lalu, dia tidak mengambil sebarang cuti dan tetap bekerja di sebuah syarikat farmasi di ibu kota.
Tahun ini, Azfar dan isteri dijangka akan menerima kelahiran bayi kedua pada November.
Dia masih ragu-ragu tentang keputusan untuk mengambil cuti paterniti.
Kebimbangannya kini kepada kesihatan dan emosi isteri yang akan menguruskan kelahiran bayi di rumah tanpanya di sisi.
"Ia masih bergantung pada budi bicara majikan saya sama ada diluluskan cuti paterniti atau tidak. Jika saya tetap mahukan, mungkin saya akan mendapat cuti tanpa bayaran gaji,” katanya kepada MalaysiaNow.
"Ini sangat berisiko kerana tempoh lima ke tujuh hari tanpa gaji memperuntukkan jumlah yang besar pada penyata pendapatan bulanan saya.”
Pada Jun, Kementerian Sumber Manusia mengumumkan Akta Kerja (Pindaan) 2022 akan berkuat kuasa mulai 1 September.
Ini termasuk lanjutan cuti bersalin daripada 60 hari kepada 98 hari, sekatan terhadap pemberhentian pekerja yang mengandung serta pengenalan cuti paterniti bagi pekerja lelaki.
Pindaan tersebut dinantikan oleh ramai pekerja terutama golongan suami isteri dan ibu bapa bekerja yang dijangka akan memberi manfaat kepada mereka - perlindungan dan kemudahan untuk meringankan tanggungjawab di rumah.
Selain itu, pindaan itu juga mungkin akan menurunkan kedudukan Malaysia sebagai antara negara dengan jam kerja mingguan tertinggi di dunia.
Ini kerana jam kerja mingguan maksimum dijangka berkurang daripada 48 jam kepada 45 jam.
Majikan tiada pilihan
Presiden Persekutuan Majikan-majikan Malaysia (MEF), Syed Hussain Syed Husman berkata pelaksanaan pindaan itu tidak memberikan sebarang pilihan kepada pihak majikan selain melaksanakan perintah di bawah peruntukan akta tersebut.
Katanya, dengan pelaksanaan akta tersebut majikan terpaksa menanggung kos yang lebih tinggi yang timbul akibat peningkatan cuti sakit, cuti bersalin, cuti paterniti dan juga pengurangan waktu kerja.
"Selain dari peningkatan kos yang timbul dari penambahan faedah-faedah di bawah pindaan akta kerja, majikan juga terpaksa menangung kos akibat dari pengambilan cuti kecemasan, cuti tanpa gaji, atau ponteng tanpa sebab munasabah yang mengakibatkan pengurangan produkviti dan kerugian kewangan kepada majikan,” katanya kepada MalaysiaNow.
Katanya, cuti bersalin sehingga 90 hari di bawah pindaan akta tersebut akan ditanggung sepenuhnya oleh majikan.
Katanya, negara-negara Asean yang lain menyaksikan sebahagian kos ditanggung oleh pertubuhan keselamatan sosial seperti di Thailand, cuti bersalin yang melebihi 45 hari, sebanyak 50% kos ditanggung oleh pertubuhan untuk dua kelahiran sahaja.
"Begitu juga di Indonesia, Filipina, Vietnam dan Kemboja dimana pertubuhan keselematan sosial menanggung sebahagian kos cuti bersalin."
Manakala di Singapura untuk dua kelahiran pertama cuti bersalin 60 hari ditanggung majikan dan 28 hari selebihnya ditanggung oleh kerajaan.
"Untuk kelahiran ketiga dan keempat, kesemua 12 minggu cuti bersalin ditanggung oleh kerajaan."
Atas sebab itu, Syed Hussain berharap agar kerajaan mempertimbangkan sebahagian kos cuti bersalin dan cuti paterniti dibiaya melalui sistem keselamatan sosial atau Skim Insurans Pekerjaan.
Bersediakah Malaysia dengan pindaan Akta Kerja?
Seorang penganalisis dari Institut Kajian Strategik dan Antarabangsa (Isis) Malaysia berkata pindaan tersebut adalah satu langkah penting bagi memastikan setiap tempat kerja mengambil pendekatan "mesra keluarga".
Bagaimanapun, menurut Lee Min Hui terdapat kebimbangan besar terhadap pindaan akta tersebut yang disifatkan jika tidak dilaksana dengan tepat, akan merencatkan kemajuan yang ingin dicapai.
Katanya, apabila majikan menanggung kos sepenuhnya cuti bersalin, mereka mungkin memilih untuk tidak mengupah atau menaikkan pangkat pekerja wanita kerana merasakan beban kewajipan penjagaan pada masa-masa akan datang.
Selain itu katanya, kekurangan di tempat kerja dan sokongan organisasi boleh menghalang bapa daripada mengambil cuti paterniti kerana bimbang akan dikenakan penalti terhadap kerjaya mereka.
Menurutnya, kedua-dua bentuk diskriminasi itu sudah dianggap sebagai kejadian yang biasa di kebanyakan negara, malah biasanya dianggap lebih progresif.
"Jika Malaysia mahu melihat kemajuan sebenar dalam bidang ini, negara harus berbesar hati untuk wujudkan undang-undang mencegah diskriminasi dalam pengambilan pekerja untuk elakkan wanita daripada didiskriminasi sebelum bekerja lagi.
"Kerajaan juga perlu memastikan penguatkuasaan sewajarnya Akta Kerja 1955 dan mencari cara baru membiayai cuti ibu dan bapa bagi memastikan kemampanan pada masa depan terutama bagi syarikat yang lebih kecil," katanya kepada MalaysiaNow.
Menurut Lee, pengenalan undang-undang baru itu mungkin bersifat progresif tetapi pelaksanaan yang lemah di lapangan berpotensi menjejaskan kebajikan pekerja wanita dan lelaki.


Pegawai kanan risikan Iraq maut ditembak

Seorang lelaki bersenjata tidak dikenali menembak mati pegawai kanan Perkhidmatan Perisikan Nasional Iraq (INIS) di Baghdad pada Ahad.Mohammed Laith, ditembak ketika mangsa berada di rumah saudaranya di Mansour, barat Baghdad, memetik sumber kementerian dalam negeri, lapor Xinhua.Serangan itu berlaku ketika kerajaan Iraq dan beberapa parti politik berulang kali mendesak untuk supaya mengawal pemilikan senjata api oleh beberapa kumpulan bersenjata di negara itu, yang mengancam keselamatan, kebebasan dan kepercayaan rakyat terhadap proses politik.Sementara itu, di timur wilayah Diyala, militan Daesh disyaki menculik empat pekerja sebuah ladang penternakan ayam di daerah Abbara di timur laut, wilayah Baquba, kata pegawai polis wilayah itu Alaa al-Saadi.Wilayah Iraq di utara Baghdad telah menyaksikan peningkatan aktiviti Daesh sejak beberapa bulan lalu, walaupun operasi ketenteraan sering dijalankan untuk memburu mereka.Keadaan keselamatan bertambah baik di Iraq sejak pasukan keselamatan mengalahkan Daesh di seluruh negara pada akhir 2017.Namun, insiden serangan yang meragut nyawa masih berlaku di negara dilanda peperangan itu ketika saki-baki Daesh melarikan diri ke kawasan bandar atau gurun, dan kerap melakukan serangan gerila terhadap pasukan keselamatan dan orang awam.


Dari Baling ke Brickfields

Jalan Thambipillay menyimpang dari jalan besar Jalan Tun Sambanthan. Aku tidak tahu sapa Thambipillay ini.
Pada hemat aku sosok ini pastilah  pemimpin ketua masyarakat India sama seperti Tun Sambanthan yang pernah menjadi menteri dalam Kabinet Tunku Abdul Rahman dan Abdul Razak Hussein.
Di Brickfields ada nama jalan dan nama stesen monorel memakai nama Tun Sambanthan.
Untuk aku Jalan Thambipillay yang panjangnya tidak sampai satu kilometer ini cukup bersejarah.
Selain daripada Old Town White Coffee tempat aku bersidai, ada lagi perkara yang menarik tersimpan dalam perut Jalan Thambipillay.
Di Brickfields ini ada Dewan Majlis Orang Buta.
Letaknya tidak jauh dari tebing Sungai Klang dan berhampiran dengan stesen monorel Sambanthan. Justeru di Brickfields inilah tempat orang buta, orang rabun dan orang kurang penglihatan berkumpul.
Di Jalan Thambipillay ini ada berbelas-belas rumah urut.
Bukan semua rumah urut di jalan ini berkonsep “happy ending”, tu satu kisah lain yang wajib juga aku kisahkan.
Rumah-rumah urut yang hendak aku ceritakan ini dikendalikan oleh orang buta.
Berpuluh-puluh orang buta menjadi tukang urut di jalan ini.
Deretan rumah kedai dua, tiga tingkat atau lebih pasti ada satu lantai yang digunakan sebagai tempat orang buta mengurut.
Aku menjadi pelanggan tetap di satu rumah urut di Jalan Thambipillay.
Kisahnya begini. Satu malam ketika aku bersadai di Old Town White Coffee aku merasa badan aku terlalu letih.
Aku merasa perlu diurut.
Dari Old Town White Coffee aku ternampak banyak iklan rumah urut orang buta. Di kiri dan kanan Jalan Thambipillay banyak terpampang iklan khidmat urut orang buta.
Aku juga sedar bahawa antara rumah urut orang buta ini ada juga rumah urut orang tidak buta.
Aku yang mundar-mandir dalam dunia ini. Belum pernah masuk berurut daripada yang buta atau yang tidak buta.
Pernah ketika aku dalam penjara Arthur Road di Bombay, India aku diurut oleh Raju.
Raju ini budak belasan tahun yang tidur di tepi jalan. Bila polis buat rondaan dia ditangkap.
Kesalahan: “Street Dweller”.
Menjadi orang miskin tak berumah diangap jenayah dalam kota Bombay.
Dalam penjara kami tidak menggunakan duit. Kami guna kupon. Duit aku disimpan di pejabat penjara. Duit hanya boleh beli kupon untuk membeli biskut dan acar yang dijual di kantin penjara.
Dalam penjara ini ada “hashish”. Ini bunga dan daun ganja yang diuli sebesar gula cicak.
Hashish atau “charas” ini dipanggil guli kerana ianya bulat. Aku rasa perkataan guli dalam bahasa Melayu pasti berasal dari India, dari bahasa Sanskrit.
Dalam penjara hashish ini boleh dibeli secara gelap dengan menggunakan kupon. Aku tak tahu siapa yang menyeludup barang terlarang ini.
Raju yang tak berduit tapi dia bersedia memberi khidmat “malish” kepada aku. Malish ini berurut dalam bahasa Hindi.
Dari fakta sejarah peribadi, kali pertama aku diurut adalah dalam penjara di Bombay.
Raju mengurut kaki aku. Untuk bayaran aku beri Raju dengan dua biji guli hashish.
Aku berurut dalam penjara untuk membunuh masa. Bayangkan duduk dalam penjara Bombay yang berasak-asak. Masa banyak dan tidak ada apa nak dibuat.
Di Brickfields aku agak risau juga kerana ada khidmat urut yang “happy ending” berakhir di atas katil.
Ini urutan dari “minah cun” yang menyamar sebagai tukar urut tetapi bersedia memberi nikmat di ranjang.
Satu malam aku terserempak dengan Johnny Wong. Ini kenalan lama pemilik restoran masakan Nyonya China Town di Jalan Panggung.
“Bro, dari mana?” Aku bertanya bila dia melintas depan meja aku di Old Town White Coffee.
“Urut, just finished. Baru selesai.” Wong menjawab.
“Kat mana?” Aku bertanya.
“In front, just around the corner. Tingkat dua, strong hand. After the temple, nama dia Roslan.
“Try him, strong hand. Good massage.” Wong memberi arah menunjuk dengan jari arah kedai tukang urut.
Malam itu juga aku pergi ke rumah kedai yang dicadangkan oleh Wong.
Di tingkat dua aku mengetuk pintu bilik. Beberapa minit aku menunggu.
Pintu terbuka. Seorang jantan Melayu berbadan tegap sasa menjenguk. Umur dalam 50-an. Matanya buta.
“Ha, nak urut ke?” Kata penyambut.
“Nak urut la. Johnny yang rekomen.” Aku menerangkan.
“Oooo, kawan Johnny ke? Masuk.” Dia meluaskan pintu.
Babak aku bertemu dengan Roslan ini berlaku lebih 10 tahun dahulu. Aku belum pernah masuk ke rumah urut. Jadi aku kurang arif apa yang perlu aku lakukan. Aku tercegat berdiri.
“Letak seluar kat sana, pakai towel. Baring katil sana, jamban di belakang.” Roslan mengarahkan aku masuk ke bilik urut.
Dalam bilik ini ada dua katil yang dipisahkan oleh penyidai kain. Di atas katil ada bantal. Bilik ini ada kipas angin dan ada alat penyejuk. Juga ada suara muzik lembut dari radio.
Aku terlentang baring atas katil. Suara R Azmi di radio sedang menyanyi lagu “Terkenang Masa Dulu”. Roslan meraba-raba badan aku.
“Nak urut berapa lama?” Roslan bertanya.
“Satu jam cukup la.” Aku menjawab.
“Meniarap, urut belakang dulu.” Roslan beri arahan.
Malam itu aku mula berkenalan dengan jari-jemari Roslan. Kali pertama ini aku merasa agak keras urutan Si Roslan.
Nak menjerit kerana sakit aku merasa segan. Aku bertahan.
Lalu aku teringat akan tukang urut Mohamad Ali Clay seorang Negro bekas pemotong tebu dari Cuba.
Dari apa yang aku baca tukang urut juara peninju dunia ini jari jemarinya  amat kuat. Mungkin lebih kuat daripada urutan Roslan.
“Kalau sakit cakap, kalau nak dikuatkan lagi cakap.” Roslan memberi ingatan.
Aku tidak tahu macam mana dia mengira masa. Setelah satu jam urutan selesai. Aku merasa badan agak ringan.
Aku menghulurkan duit kertas. Empat keping duit sepuluh ringgit dan sekeping duit lima ringgit. Roslan meraba duit itu dan memasukkan ke dalam saku.
“Datang lagi.” Kata akhir dari Roslan.
Aku turun tangga dan menuju ke Old Town White Coffee. Sakit-sakit hasil kerja tangan Roslan masih aku rasakan. Dalam masa yang sama aku juga merasa segar dan bertenaga.
Tiga minggu kemudian aku datang lagi.  Kali ini aku menelefon dan menempah awal. No telefon Kedai Urut Tradisional ini terpampang di papan iklan depan kedai.
Setelah empat kali berurut kami bertambah mesra. Roslan bertanya hal diri aku. Aku duduk di mana dan kerja apa. Aku juga mula  bertanya  sejarah hidup dirinya.
“Aku asal dari Baling, Kedah.” Roslan bercerita.
Baling, Kedah ini ada pertalian sejarah dengan aku. Tapi aku tidak membuka kisah aku dengan Baling kepada Roslan.
Roslan buta dia tidak dapat melihat wajah aku. Jadi dia hanya tahu siapa aku dari apa yang aku beritahu.
“Dulu masa muda kerja kampung, buat bendang. Toreh getah. Bila tak ke sawah aku meracun tanah getah, tak tahu, tak  sedar racun ini bisa. Aku tak pakai penutup mata, mata jadi sakit. Lama-lama rabun.” Roslan berkisah.
Baru aku sedar Si Roslan ini bukan buta ketika lahir. Ertinya dia tahu dan pernah melihat dunia ini.
“Aku menangis, aku termenung mengenangkan nasib. Tiap hari aku duduk sorang diri, dunia ni gelap. Aku nampak sikit-sikit.”Roslan sedih bercerita sambil tangannya memicit badan aku.
“Kau tak gi hospital?” Aku bertanya.
“Pergi juga, tapi doktor dah tak boleh bantu.” Roslan menyambung cerita.
Aku tahu ramai orang kampung tidak sedar akan bahaya racun rumput.
“Setahun aku menangis, satu hari  anak sedara aku datang dari KL. Dia kata di KL boleh cari kerja. Ada sekolah orang buta, boleh cari makan.
“Aku naik bas datang dari Baling ke sini, ke Brickfields ini.”
Mengikut Roslan dia mendaftar sebagai Orang Kurang Upaya (OKU). Kemudian dia  diajar cara untuk mengurut oleh guru yang profesional.
“Lama dulu, aku kerja dengan orang. Simpan duit, ada modal aku buka kedai sendiri.
“Ni aku sewa seribu lebih sebulan. Ada empat katil, isteri aku mengurut orang perempuan bila ada yang memesan.
“Isteri aku OKU juga, anak aku tiga orang masih sekolah.” Roslan makin mesra dengan aku.
Radio berkumandang suara Salmah Ismail.
“Ni stesen mana ni? Lagu zaman aku muda.” Aku bertanya kerana radio ini terus memainkan lagu-lagu lama.
“Kau tak tahu ke? Ini stesen radio klasik.”
“Aku radio tak ada, di rumah aku TV pun tak ada.” Aku bercerita sambil ketawa.
Telefon berdering. Roslan teraba-raba mencari bunyi. Aku pun hairan macam mana dia boleh menggunakan telefon bimbit.
“Isteri aku tanya, jam berapa nak balik? Kau ni last customer. Aku ambil bas sebelum jam dua belas. Kalau lewat aku tidur di kedai.”
“Bas ke mana?” Aku bertanya.
“Aku duduk kat Taman Medan. Bas berhenti tak jauh dari rumah aku.” Roslan meraba-raba mencari botol minyak.
“Minyak apa kau pakai?”
“Aku buat sendiri, bubuh minyak wangi sikit, minyak angin sikit. Ini minyak urut buatan aku, nak beli minyak betul harga mahal.” Roslan terus memicit kepala aku.
Bila sampai ke wilayah leher, tengkuk dan kepala maknanya ini wilayah akhir untuk di urut.
Radio mendendangkan lagu “Hitam Manis” nyanyian R Azmi. Aku memasang telinga kerana aku peminat setia R Azmi.
“Dulu masa aku budak aku ada nengok filem P Ramlee, masa tu R Azmi ni hebat.” Roslan bercerita tentang satu zaman di mana dia boleh melihat.
“Kau kenal la muka P Ramlee?” Aku bertanya sambil aku bangun dari katil dan mengambil seluar.
“Lama dulu, dia dah mati kan? Tanam kat Ampang.”
“Betul.” Aku menjawab pendek.
“Jauh ke Brickfields ini dari Ampang?” Roslan bertanya.
Aku tidak tahu bagaimana hendak menjawab. Bagaimana nak menerangkan konsep jauh atau dekat pada insan yang tidak melihat.
“Tak jauh, dekat je. Jauh ni macam kau datang dari Baling ke Brickfields.” Aku cuba melawak.
Setelah memakai seluar dan membayar RM45, aku turun tangga menapak ke Old Town White Coffee.
Ketika berjalan aku cuba memejamkan mata.
Aku cuba merasakan bagaimana Roslan pada satu ketika dulu kenal P Ramlee, tahu warna merah, hijau dan putih kini semuanya gelap.
Aku terlanggar tembok di gigi jalan. Aku kembali membuka mata. Yang aku lihat ialah warna malam di Jalan Thambipillay.


Azmin saran Selangor laksana pelan tindakan iklim secara meluas

Perikatan Nasional (PN) menyarankan kerajaan Selangor untuk menggerakkan Pelan Tindakan Iklim (CAP) secara meluas terutama di peringkat pihak berkuasa tempatan (PBT) supaya ia dapat dilaksanakan lebih konsisten dan teratur.
Ahli Dewan Undangan Negeri (Adun) Bukit Antarabangsa Mohamed Azmin Ali dari PN berkata, PBT akan memainkan peranan penting memandangkan institusi ini bakal menjadi ejen pelaksana sekali gus menentukan kejayaan pelaksanaan dasar itu.
Justeru, bekas menteri besar Selangor itu berkata, kerajaan negeri perlu berlaku adil kepada pimpinan PBT dalam memastikan mereka betul-betul faham mengenai CAP dan tindakan yang perlu diambil supaya dapat bersama mengurangkan kesan perubahan iklim.
"Kita akui Selangor adalah negeri maju, negeri industri tetapi bukan dengan mengorbankan aspek persekitaran dan masa depan negeri ini," katanya ketika berucap dalam sesi Perbahasan Menjunjung Kasih Titah Sultan Selangor di Dewan Undangan Negeri (DUN) Selangor, hari ini.
"Jika kita ada pelan tindakan yang dapat mencerakinkan atau menggariskan tindakan yang perlu diambil di semua peringkat, maka cara kehidupan kita, tindak-tanduk kita, cara bekerja dalam komuniti itu pastinya dapat mengurangkan kesan perubahan iklim yang sedang berlaku di seluruh dunia.”
Mengulas lanjut, Azmin turut menyarankan kerajaan negeri Selangor supaya memberi perhatian terhadap cadangan dikemukakan dalam Laporan Perubahan Iklim Pertubuhan Bangsa-Bangsa Bersatu (PBB) yang boleh digunakan PBT dalam menangani kesan perubahan iklim yang sedang berlaku.
Menurut Azmin, antara cadangan yang dikemukakan ialah pelaksanaan bangunan cekap tenaga ekoran pembangunan pesat di banyak daerah di negeri ini serta inisiatif ke arah pengangkutan awam berkarbon rendah.
Tambahnya, tidak cukup sekiranya kerajaan negeri sekadar memperkenalkan bas Selangorku kerana perlu ada pelan tindakan yang dapat melibatkan semua pengangkutan awam termasuk kenderaan di jabatan dan agensi kerajaan.
"Terdapat juga keperluan melabur dalam tenaga boleh diperbaharui berbanding kebergantungan kepada bahan api fosil.
"Banyak industri di Selangor masih menggunakan bahan api fosil untuk menjana tenaga dala aktiviti perniagaan mereka.
"Bagaimana mungkin PBT dapat mengenakan syarat tertentu untuk memenuhi kehendak mengurangkan impak perubahan iklim ini jika tiada ada CAP yang dibentangkan oleh kerajaan negeri," katanya.
Pada masa sama, Azmin turut menjelaskan keperluan untuk kerajaan negeri mempertimbangkan inisiatif pengurusan sisa mapan susulan populasi di Selangor semakin meningkat serta memperbanyakkan infrastruktur hijau dalam usaha mempromosi biodiversiti di Selangor.
"Ini hanya beberapa cadangan. Kalau boleh kerajaan dapat beri perhatian serius, bukan setakat tarik pelaburan dalam Selangor tetapi juga bagaimana pelaburan ini dapat menepati kehendak untuk meminimumkan impak perubahan iklim.
"Jika industri tidak memenuhi syarat-syarat tersebit, maka produk dan perkhidmatan tidak dapat dieksport kepada negara-negara maju," kata Azmin yang juga bekas menteri kanan perdagangan antarabangsa dan industri.


Kerajaan sekat keluar masuk Sabah bermula esok

Kerajaan mengumumkan pelaksanaan sekatan perjalanan dari Sabah ke semenanjung, Sarawak dan Labuan bermula 7 hingga 20 Oktober 2020 susulan peningkatan kes jangkitan Covid-19.Menteri Kanan (Keselamatan) Ismail Sabri Yaacob dalam satu kenyataan memberitahu pengecualian akan diberikan kepada kes-kes tertentu melibatkan hal kecemasan, perkhidmatan perlu dan lain-lain yang dibenarkan oleh pihak Kementerian Kesihatan (KKM).“Mereka yang mendapat kebenaran juga perlu menjalani ujian saringan Covid-19 oleh KKM setibanya di pintu masuk destinasi masing-masing,” katanya dalam kenyataan harian perkembangan pelaksanaan Perintah Kawalan Pergerakan Pemulihan (PKPP) hari ini.Semalam sebanyak 432 kes terbaru Covid-19 dilaporkan, angka tertinggi setakat ini dengan jumlah pesakit aktif melebihi 2,000 orang.Bagaimanapun, bagi pergerakan masuk ke Sabah, kerajaan memberikan kebenaran kepada kategori berikut;* Rakyat Sabah yang memegang MyKad kod H.* Pasangan kepada rakyat Sabah yang memiliki pas imigresen Malaysia yang sah tempoh yang dikeluarkan oleh Jabatan Imigresen Malaysia, Negeri Sabah, atau bukti perkahwinan dan sijil lahir anak.* Pekerja bidang perkhidmatan perlu (essential service) yang mempunyai pas Imigresen Malaysia yang sah tempoh yang dikeluarkan oleh Jabatan Imigresen Malaysia, negeri Sabah* Pelajar bukan rakyat Sabah yang mempunyai kad/pas pelajar daripada Jabatan Imigresen Malaysia, negeri Sabah.* Anggota Perkhidmatan Awam Persekutuan yang berkhidmat di Sabah perlu mendapatkan cop seksyen 66(1)(d) Akta Imigresen 1959/63 di pejabat Imigresen Sabah setelah masuk ke Negeri Sabah* Pemastautin tetap Sabah yang memiliki MyPR kod H atau Kad Permit Masuk atau endosmen permit masuk dalam pasport* Mereka hendaklah membuat permohonan kepada Jabatan Ketua Menteri melalui Pejabat Hal Ehwal Dalam Negeri dan Penyelidikan untuk pertimbangan.* Mereka juga akan menjalani ujian saringan Covid-19 oleh KKM setibanya di pintu masuk destinasi masing-masing.


Branson selar Singapura yang terus laksana hukuman mati selepas Nagaenthran

Taikun syarikat penerbangan Britain Richard Branson berkata “perbualan nasional” mengenai penggunaan hukuman mati di Singapura “sudah lama tertangguh”, menyuarakan kekecewaannya terhadap pendirian republik itu untuk terus melaksanakan hukuman mati selepas Nagaenthran K Dharmalingam berstatus orang kurang upaya (OKU) menjalani hukumannya semalam.“Jentera maut di Singapura tetap terus melaksanakan apa yang biasa ia lakukan,” kata Branson dalam sebuah hantaran blog yang didedikasikan kepada Nagaenthran.“(Negara itu) terus berdegil untuk menolak undang-undang antarabangsa hak asasi manusia dan pandangan pakar, ia tidak memberi ruang untuk nilai adab, maruah, belas dan kasih. Keadilan tidak dilaksanakan.”Nagaenthran menjalani hukuman gantung sampai mati di Penjara Changi awal pagi semalam walaupun terdapat bantahan antarabangsa terhadap hukuman mati yang disampaikan kepadanya 12 tahun lalu atasa sabitan menyeludup 43g – kira-kira tiga sudu besar – heroin ke Singapura.Dia yang mempunyai skor IQ sebanyak 69 – tahap yang memboleh seseorang diisytihar sebagai OKU – dilaporkan dipaksa untuk melakukan jenayah itu.Percubaan terakhir ibunya untuk menghentikan pelaksanaannya ditolak oleh mahkamah yang mengatakan usul jenayah difailkan oleh Panchalai Supermaniam adalah satu “percubaan yang dirancang” bagi melewatkan proses akhir mahkamah.Panchalai sendiri hadir di mahkamah kerana tidak berjaya mendapatkan khidmat peguam yang sanggup mewakili anaknya.“Bayangkan derita, kebimbangan, dan kesedihan (yang ditanggungnya)” kata Branson mengenai usaha terakhir Panchalai demi menyelamatkan nyawa Nagaenthran.“Dia bukan penjenayah. Dia adalah mangsa – keadaan peribadinya menyebabkan dia menjadi mangsa kartel dadah, yang sentiasa menyasarkan golongan rentan; sistem keadilan nampaknya terus konsisten mengecewakan golongan minoriti, terpinggir dan miskin. Kemanusiaan sudah gagal.”Branson yang beberapa kali menggesa Singapura memberikan pengampunan kepada Nagaenthran sebelum ini berkata beliau mempunyai “rasa hormat yang tinggi” terhadap negara itu, namun penggunaan peruntukan hukuman mati di Singapura mencalarkan reputasinya.“Sekarang ini, saya lebih yakin bahawa kita bertanggungjawab untuk menamatkan hukuman mati ketika hayat masih dikandung badan. Gerakan global untuk mansuhkan hukuman ini semakin berkembang. Antara sebabnya adalah kegagalan dalam pelaksanaan keadilan seperti ini,” katanya dalam hantaran blog itu lagi.Beliau turut berkata pandangan orang ramai terhadap Singapura tidak akan sama lagi selepas ini, beliau berkata mereka mula meragui keperluan hukuman mati terus dijalankan.“Jika sistem tidak dapat melindungi hak OKU, jika ia tidak dapat menawarkan empati dan penangguhan hukuman, maka ada sesuatu yang rosak pada dasarnya.“Kes Nagaentran menimbulkan begitu banyak persoalan tentang tadbir urus yang baik, ketelusan, proses yang wajar, keadilan, dan mengenai komitmen Singapura terhadap perjanjian antarabangsa. Persoalan ini tidak akan hilang begitu saja.“Saya lebih suka mengenali Singapura sebagai hab perdagangan moden dan bertaraf antarabangsa daripada sebagai tempat yang membazirkan sumber dan reputasinya dalam menjalankan hukuman gantung sampai mati.”


30% pegawai pengurusan, pentadbiran dibenarkan kerja di pejabat

Semua ketua jabatan perkhidmatan awam di Kuala Lumpur, Putrajaya, Labuan, Selangor dan Sabah perlu memastikan kehadiran pegawai ke pejabat hanya pada kadar maksimum 30 peratus bagi memastikan perkhidmatan asas berterusan, mulai esok sehingga tamat penguatkuasaan Perintah Kawalan Pergerakan Bersyarat (PKPB).Ketua Pengarah Perkhidmatan Awam Mohd Khairul Adib Abd Rahman berkata arahan kehadiran bertugas itu adalah terkecuali kepada penyampaian perkhidmatan-perkhidmatan penting (essential services).Langkah itu diambil bagi mengukuhkan usaha mencegah penularan wabak Covid-19 di kawasan terbabit.“Bagi maksud ini, semua ketua jabatan adalah diarah supaya memastikan pegawai di peringkat pengurusan dan pentadbiran yang tidak diperlukan berada di pejabat sepenuh masa dijadualkan bekerja dari rumah (BDR), sama ada secara penggiliran atau sepenuh masa agar kehadiran mereka di pejabat dioptimumkan pada kadar minimum semasa tempoh PKPB dikuatkuasakan,“ katanya dalam satu kenyataan hari ini.Katanya, ketetapan dalam Surat Edaran JPA.SARAAN(S)256/6/31 JLD.6 (2) bertarikh 17 Mac 2020, dan ketetapan dalam Surat Edaran JPA.SARAAN(S)256/6/31 JLD.6 (6) bertarikh 2 Mei 2020 masih terpakai.Mohd Khairul Adib berkata semua aktiviti secara bersemuka seperti mesyuarat, perbincangan atau latihan tidak dibenarkan dan hendaklah dilaksanakan secara dalam talian sepenuhnya manakala dokumen rahsia rasmi adalah tidak dibenarkan untuk dibawa keluar.“Bagaimanapun, ketua jabatan boleh mempertimbangkan atas kepentingan tugasan dan prinsip BDR untuk memberi kebenaran membawa keluar dari pejabat dokumen rahsia rasmi termasuk salinan cetak (hardcopy) atau salinan lembut (softcopy) berpandukan Garis Panduan Membawa Rahsia Rasmi Keluar Dari Pejabat Semasa Tempoh Perintah Kawalan Pergerakan oleh Pejabat Ketua Pegawai Keselamatan Kerajaan Malaysia,” katanya.Beliau mengingatkan ketua jabatan agar memastikan pematuhan sepenuhnya semua peraturan, garis panduan dan surat edaran yang dikeluarkan oleh Majlis Keselamatan Negara, Kementerian Kesihatan Malaysia dan Jabatan Perkhidmatan Awam.“Arahan ini juga dipanjangkan kepada semua perkhidmatan awam negeri, pihak berkuasa tempatan berkanun dan pihak berkuasa tempatan yang dikenakan PKPB sehingga tamat tempoh PKPB, tertakluk kepada mana-mana arahan yang akan diumumkan kerajaan,” katanya.


Kes harian turun ke paras 1,300 jangkitan, 5 lagi terkorban

1,352 kes baru Covid-19 direkodkan hari ini menjadikan jumlah keseluruhan sebanyak 4,450,859 kes.Sebanyak 6,074 pesakit turut dilaporkan sembuh, menjadikan jumlah keseluruhan kes sembuh sebanyak 4,378,864.Ketika ini 36,440 kes aktif direkodkan, dengan 35,439 atau 97.3% daripadanya sedang menjalani kuarantin kendiri.Dalam pada itu, 5 (0.0%) kes kini berada di pusat kuarantin sementara 930 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 66 kes dan 44 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 50.2% dengan kes Covid-19 merangkumi 8.9%.Lima korban turut dilaporkan termasuk satu kes kematian sebelum tiba di hospital  menjadikan kes keseluruhan kematian adalah sebanyak 35,555 orang.–


Syed Saddiq kecam Kabinet lulus peruntukan rumah Najib bernilai RM100 juta

Ahli Parlimen Muar Syed Saddiq Syed Abdul Rahman hari ini mempersoalkan mengapa tiada bantahan oleh jemaah menteri ketika peruntukan RM100 juta diluluskan sedangkan peruntukan bagi kakitangan perkhidmatan awam dan bantuan kepada rakyat tidak diluluskan atas alasan tiada dana.Saddiq membangkitkan perkara itu ketika mencelah ucapan Menteri Kewangan Tengku Zafrul Aziz pada sidang Dewan Rakyat hari ini, mempersoalkan bagaimana Najib Razak yang disabitkan kesalahan salah guna dan penyelewengan dana berkait 1MDB dan SRC International boleh menerima harta ratusan juta.“Bila kita minta peruntukan jawatan tetap bagi doktor kontrak dan bantuan lain untuk rakyat, kata tak ada duit.“Tetapi bagi satu orang kita nak luluskan RM100 juta, kalau kita luluskan perkara ini, nama dan maruah kita sedang dipertaruhkan,” katanya.Dalam ciapan Twitter beliau, Saddiq sekali lagi membangkitkan perkara sama dan turut menyatakan kekecewaannya kerana Kabinet meluluskan permohonan Najib tersebut.“Benda ni diluluskan dalam Kabinet. Takkan tak ada bantahan masa dibentangkan dalam Kabinet?!”“Kerajaan sanggup jual maruah negara dari tolong rakyat sendiri!” katanya.Sebelum ini, MalaysiaNow melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.“Keistimewaan” kepada Najib turut termasuk penganugerahan pemilikan sebuah tanah premium dengan keluasan lebih 120,000 meter persegi di Bukit Petaling, kawasan kejiranan eksklusif di tengah-tengah Kuala Lumpur, selain pembinaan banglo di kawasan itu melibatkan kos RM100 juta.Difahamkan Najib membuat permohonan rasmi kepada kerajaan awal tahun ini susulan lawatan ke tanah kosong tersebut.Terdahulu, Ahli Parlimen Langkawi Dr Mahathir Mohamad turut mempertikaikan peruntukan tersebut, menyifatkan Najib sebagai seorang “banduan” di mana beliau sudah dijatuhkan hukuman penjara 12 tahun dan didenda melebih RM200 juta berhubung dana 1MDB dan SRC International.“Inikah jasa yang kerajaan yang ada sekarang ini nak balas budi? Jadi PM yang akan datang semua akan curi duit.“Sebab lepas curi duit, dapat tambah duit lagi.. dan duit yang dicuri pun dibagi balik. Ini kerajaan baru dan dasar baru,” katanya.


Taraf kewarganegaraan berat sebelah, kumpulan hak asasi bawa kes ke mahkamah

Sebuah kumpulan hak asasi menuntut penjelasan mengenai keputusan untuk tidak memberi hak kewarganegaraan kepada anak yang dilahirkan wanita Malaysia bersama pasangan warga asing di luar negara didakwa sebagai satu diskriminasi gender yang melanggar Perlembagaan Persekutuan.MalaysiaNow difahamkan kumpulan hak asasi itu akan mengemukakan saman terhadap kementerian dalam negeri pada 18 Disember kerana keengganan kerajaan untuk mengiktiraf anak yang dilahirkan wanita Malaysia di luar negara sebagai warganegara.Perkara itu timbul selepas satu kenyataan dikeluarkan oleh Timbalan Menteri Dalam Negeri Ismail Mohamed Said dalam Dewan Rakyat mempertahankan tindakan tersebut.Beliau berhujah di negara lain, anak yang dilahirkan di luar negara akan mengikut taraf kewarganegaraan ayah mereka, dan kerana itu, wujud kemungkinan berlaku dwi kerakyatan sekiranya anak yang dilahirkan di luar negara oleh wanita Malaysia berkahwin dengan warga asing.Malaysia tidak mengiktiraf dwi kewarganegaraan.Di bawah Perlembagaan Persekutuan, anak yang dilahirkan di luar negara dan bapanya orang Malaysia diberi kewarganegaraan secara automatik.Manakala anak yang dilahirkan oleh wanita Malaysia, perlu memohon kewarganegaraan.Pengkritik mengatakan peluang untuk permohonan itu berjaya amat tipis.Beberapa aktivis mengatakan peruntukan itu melanggar Artikel 8 (2) perlembagaan, yang mana menyatakan tidak boleh ada diskriminasi terhadap warganegara semata-mata atas alasan agama,ras,keturunan,tempat lahir atau jantina.Malaysia tidak mengiktiraf dwi kewarganegaraan.Pesuruhjaya Kanak-Kanak Suhakam (Suruhanjaya Hak Asasi Manusia) Noor Aziah Mohd Awal memberitahu MalaysiaNow beliau senada dengan pengkritik bahawa undang-undang itu mendiskriminasikan wanita.“Kenyataan dikeluarkan kementerian dalam negeri juga mencabar hak wanita Malaysia untuk berkahwin dengan pasangan pilihan mereka kerana anak yang bakal dilahirkan akan jadi mangsa keadaan,” katanya kepada MalaysiaNow.Beliau mengatakan wujud juga undang-undang lain yang turut mendiskriminasikan wanita, walaupun terdapat pindaan dalam Perlembagaan bagi memenuhi tuntutan Konvensyen Penghapusan Segala Bentuk Diskriminasi Terhadap Wanita (Cedaw), yang ditandatangani Malaysia.Beliau berkata wujud larangan jika warga asing yang berkahwin dengan wanita Malaysia tidak boleh bekerja sekurang-kurangya satu tahun.“Perkara itu akan membebankan wanita Malaysia,” katanya.Sementara itu, beberapa rakyat Malaysia yang tinggal di luar negara mengkritik peraturan yang tidak memberikan taraf kewarganegaraan secara automatik kepada anak-anak mereka.Dalam satu dialog yang dianjurkan oleh Kumpulan Sokongan Pasangan Asing (FSSG) secara dalam talian, seorang ibu dari Malaysia berkata dia tidak mempunyai pilihan selain melahirkan anak perempuannya di luar Malaysia selepas rayuan suaminya yang merupakan warga asing untuk menemaninya pulang ke Malaysia ditolak disebabkan sekatan perjalanan akibat Covid-19.“Sepatutnya tidak wujud keadaan di mana seseorang itu perlu memilih antara keluarga dan hak kewarganegaran,” kata Josil, yang meluahkan kebimbangan mengenai status sah anaknya.Katanya walaupun boleh memohon taraf kewarganegaraan dalam tempoh setahun pertama, dia langsung tidak menaruh sebarang harapan.“Peluang untuk berjaya sangat rendah. Hanya dua daripada 70 permohonan berjaya hasil daripada kerjasama yang dilakukan FSSG bersama ibu-ibu,” kata Josil, dan menambah dia dapat melihat cabaran bakal dihadapi dalam membesarkan anak bukan warganegara di Malaysia.FSSG mengatakan Malaysia antara 25 negara yang tidak memberikan hak sama rata kewarganegaraan anak kepada ibu warga tempatan.Dalam pada itu Majlis Tindakan Bersama untuk Kesaksamaan Gender (JAG) mengkritik undang-undang kewarganegaraan yang dianggap tidak adil terhadap wanita.Ia mengatakan wujud beberapa kes di mana status bukan warganegara dimiliki anak wanita Malaysia kekal bersama pasangan mereka walaupun dikecam kerana mereka tidak mempunyai pilihan selain bergantung kepada suami yang merupakan warga asing.Tetapi JAG mengalu-alukan tindakan diambil kementerian dalam negeri meminta pandangan daripada badan bukan kerajaan (NGO) dan orang ramai mengenai isu itu.“Kami menggesa supaya kerajaan memperakui kewarganegaraan sebagai satu hak bukan keistimewaan, dan kewarganegaraan harus diberikan kepada setiap anak yang ibu bapa atau keluarga angkat rakyat Malaysia. Ia tidak kira apa jua status perkahwinan ibu bapa, gender rakyat Malaysia atau tempat kelahiran anak itu,” tambahnya.Nur Hasliza Mohd Salleh menyumbang kepada laporan ini.


Radzi Jidin kekal ahli Parlimen Putrajaya

Radzi Jidin daripada Bersatu mengekalkan kedudukannya sebagai ahli Parlimen Putrajaya selepas mahkamah membatalkan petisyen pilihan raya yang difailkan terhadapnya.
Hakim Mahkamah Tinggi Faizah Jamaludin membenarkan permohonan bantahan awal yang dikemukakan Naib Presiden Bersatu itu untuk membatalkan petisyen yang difailkan Naib Ketua Umno Bahagian Putrajaya Ahmad Faisal Abdul Karim.
Hakim memutuskan pempetisyen (Faisal) gagal untuk membuktikan amalan rasuah dilakukan sama ada oleh responden (Radzi) atau ejennya.
“Kekurangan fakta dan butiran tertentu mengenai dakwaan rasuah kepada pengundi akan menjadikannya mustahil untuk membuktikan kesnya di luar keraguan munasabah jika perbicaraan diadakan. Saya dapati petisyen itu tidak mematuhi peraturan 4(1)(b) Peraturan-peraturan Petisyen Pilihan Raya dan oleh itu ia cacat,” kata hakim menerusi prosiding dalam talian hari ini.
Beliau seterusnya berkata sebagai hakim pilihan raya beliau dikekang oleh kuasa yang diberikan kepadanya di bawah Akta Kesalahan Pilihan Raya.
“Kegagalan pempetisyen mematuhi rayuan dan prosedur menyebabkan kecacatan bidang kuasa yang menghalang saya daripada mendengar petisyen. Oleh itu petisyen ini dibatalkan,” katanya.
Oleh itu, mahkamah turut memerintahkan Faisal membayar kos RM20,000 kepada Radzi.
Peguam Hafarizam Harun, Norhazira Abu Hayan dan Amin Othman mewakili Faisal manakala Radzi diwakili Yusfarizal Yussoff.
Dalam petisyen yang difailkan pada 26 Januari lepas, Faisal memohon perintah mahkamah untuk mengisytiharkan Radzi tidak sepatutnya diisytiharkan sebagai pemenang kerusi Parlimen Putrajaya pada Pilihan Raya Umum ke-15 pada 19 November tahun lepas kerana mendakwa ada bayaran RM150 diberikan kepada pengundi supaya mengundi beliau.
Rasuah itu didedahkan menerusi kumpulan WhatsApp pada 21 November dan 21 Disember tahun lepas serta 4 Januari tahun ini.
Radzi memenangi kerusi Putrajaya dengan memperoleh 16,002 undi, menewaskan penyandang empat penggal Tengku Adnan Tengku Mansor daripada Barisan Nasional, yang memperoleh 13,692 undi.


Hati-hati dengan pil pelangsing di pasaran, rujuk NPRA, kata pakar

Pakar kesihatan mengingatkan orang ramai tidak mengambil pil atau makanan tambahan pelangsing tubuh sebagai jalan pintas bagi menurunkan berat badan susulan keputusan mahkamah mensabitkan satu syarikat gergasi farmasi dunia dengan kesalahan menyebabkan kematian ratusan orang akibat pil yang dihasilkannya.Seorang doktor kesihatan awam, Dr Rosnah Ramly, berkata penurunan berat badan harus dilakukan melalui cara pemakanan yang sihat sementara kaedah lain untuk menguruskan badan adalah tidak disarankan.Namun, daya tarikan produk pelangsing kononnya memberikan hasil yang cepat, menyebabkan nasihat pakar sering tidak diendahkan orang ramai.“Makan secara sihat memerlukan komitmen dan usaha yang berterusan, motivasi dan persekitaran yang menyokong, kesannya pun sering lambat,” kata Rosnah kepada MalaysiaNow.Kebimbangan pakar kesihatan mengenai pengambilan produk pelangsing tubuh tanpa perlu mengikuti diet sihat dan senaman adalah berpunca daripada bahan-bahan di dalam produk yang boleh menyebabkan kesan sampingan kepada pengguna.Bahkan, sekiranya diambil secara berterusan, pengguna pil atau makanan tambahan mungkin boleh menyebabkan seseorang itu menghidap penyakit kronik.Minggu lalu, syarikat farmasi Perancis Servier, didapati bersalah menyebabkan ratusan kematian dengan pil diabetes dan penurunan berat badannya, Mediator.Pada awalnya, Mediator berada dalam pasaran menyasarkan penghidap diabetes yang memiliki berat badan berlebihan.Kemudian, Mediator disyorkan kepada pengguna yang sihat sebagai pil yang mampu mengurangkan selera makan.Ia berada di pasaran lebih dari 30 tahun dan digunakan oleh kira-kira lima juta orang sebelum ditarik balik pada 2009 kerana dibimbangi boleh menyebabkan masalah jantung yang serius.Kira-kira 500 orang mati akibat ubat tersebut, namun pakar berpendapat bahawa ia sudah menyebabkan 2,100 kematian.Presiden Persatuan Farmasi Malaysia Amrahi Buang mendesak mereka yang mempunyai masalah obesiti atau berat badan berlebihan mengikuti program pengurusan berat badan yang betul.Beliau juga mengingatkan pengguna supaya berhati-hati ketika membeli makanan tambahan atau pil kerana beberapa produk didapati mengandungi bahan yang dilarang oleh Bahagian Regulatori Farmasi Negara (NPRA).Sebagai contoh, bahan seperti sibutramin dan phentermin yang biasanya terdapat dalam produk pelangsing tubuh.Dua bahan tersebut diketahui boleh menyebabkan kesan sampingan seperti sakit kepala, sembelit, pedih ulu hati, sakit belakang dan haid jika diambil tanpa preskripsi.Amrahi berkata jika gejala demikian berlaku, seseorang harus berjumpa doktor sebelum ia menjadi lebih teruk.“Sekiranya anda mengalami kesan sampingan yang lebih teruk seperti peningkatan tekanan darah, berdebar-debar jantung, kegelisahan, pening, gegaran, gangguan tidur, sesak nafas atau sakit dada, segera hubungi doktor anda.”Walaupun memiliki risiko kesihatan, selain penguatkuasaan pihak berkuasa bagi mengawal produk tersebut.Amrahi berkata masalah berkaitan produk penurunan berat badan adalah lebih “besar”.Salah satu puncanya, bekalan produk-produk ini tersedia di platform e-dagang dan media sosial. Mereka yang kurang celik mengenai kesihatan mudah dipengaruhi iklan, kata Amrahi.“Terdapat ribuan laman sesawang dalam talian dan platform media sosial yang menjual produk ini,” jelasnya.Rosnah turut bersetuju ramai orang terpikat untuk membeli produk ini akibat termakan strategi pemasaran yang meyakinkan dan kemudahan akses di platform e-dagang dalam talian.Pelbagai pengesahan atau testimoni dari tokoh tertentu turut diletakkan bagi melariskan produk.“Produk-produk ini sering gunakan testimoni daripada selebriti dan jurucakap terkenal selain turut dikomersialkan di televisyen dan papan iklan,” kata Rosnah kepada MalaysiaNow.Amrahi turut mengingatkan kepada pengguna agar sentiasa berwaspada dengan produk-produk palsu dan elak daripada membeli produk dalam talian yang tidak jelas keterangan produknya.Beliau turut menasihati orang ramai untuk membeli-belah dari farmasi terdekat.“Pastikan produk tersebut didaftarkan di bawah NPRA untuk kualiti, keselamatan, dan keberkesanannya.”Sekiranya wujud keraguan pada sesuatu produk, beliau menyarankan agar orang ramai mendapatkan nasihat daripada ahli farmasi dan doktor yang berkelayakan.Rosnah juga mengingatkan orang ramai agar tidak senang terpengaruh dengan pelbagai dakwaan dan testimoni produk.“Produk pelangsing tubuh ini mungkin dicampur dengan bahan-bahan seperti sibutramin atau phentermin,” katanya.


Siasatan terhadap bekas CEO Astro masih berjalan, kata SPRM

Suruhanjaya Pencegahan Rasuah Malaysia (SPRM) menggesa orang ramai tidak membuat spekulasi berhubung siasatan kes bekas ketua pegawai eksekutif (CEO) Astro Rohana Rozhan melibatkan wang sebanyak AS$10 juta yang didakwa diberikan bekas pegawai Goldman Sachs Tim Leissner.Menurut Ketua Pesuruhjaya SPRM Azam Baki, proses siasatan terhadap aset-aset Rohana yang didakwa diperolehi daripada wang tersebut masih berjalan.“Sehubungan itu, orang ramai diminta jangan membuat spekulasi tentang kes tersebut,” kata SPRM dalam satu kenyataan hari ini.Awal hari ini, Utusan Malaysia memetik sumber SPRM yang mengatakan bekas CEO Astro itu bersedia untuk memulangkan semula wang 1MDB yang diterimanya dari Leissner.Laporan itu turut mengatakan SPRM sedang berusaha mendapatkan semula wang tersebut.Sebelum ini, SPRM mengeluarkan perintah beku aset dan akaun bank Rohana sebagai sebahagian daripada siasatan terhadap dakwaan Leissner di mana beliau mengatakan wanita itu mengugutnya supaya membeli sebuah rumah berharga AS$10 juta di London.Perintah pembekuan aset itu dibuat mengikut Seksyen 44 Akta Pencegahan Pengubahan Wang Haram dan Pembiayaan Keganasan, di mana ia melarang Rohana daripada melakukan sebarang transaksi melibatkan akaun bank miliknya sama ada di United Kingdom (UK) atau dalam negara.Difahamkan Rohana mungkin membayar harga sebuah rumah di London menggunakan separuh daripada jumlah wang yang didakwa diberikan oleh Leissner, sementara baki wang itu disimpan dalam sebuah akaun di UK.Leissner mendakwa ugutan diterimanya itu ketika memberi keterangan dalam perbicaraan seorang lagi bekas pegawai Goldman, Roger Ng yang baru-baru ini disabitkan kesalahan bersubahat dalam penyelewengan ratusan juta dolar AS dana 1MDB.Leissner berkata, Rohana yang mempunyai hubungan sulit dengannya, mengancam akan mendedahkan penglibatannya dengan skandal berbilion dolar AS itu selepas mengetahui beliau mahu memutuskan hubungan mereka yang sudah terbina selama 10 tahun dari 2003 hingga 2013.


47 kawasan di Petaling alami gangguan bekalan air hingga pagi esok

Sebanyak 47 kawasan di wilayah Petaling mengalami gangguan bekalan air berjadual selama 24 jam bermula hari ini, menurut Pengurusan Air Selangor Sdn Bhd (Air Selangor) hari ini.Menurut Air Selangor, gangguan berkenaan susulan kerja-kerja penambahbaikan sistem bekalan air di Kolam Air Bukit Dengkil yang telah dimulakan pada 9 pagi hari ini dan dijangka pulih sepenuhnya pada 9 pagi esok.“Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air,” menurut Air Selangor dalam kenyataan hari ini.Menurut Air Selangor, pihaknya akan menggerakkan lori-lori tangki air ke kawasan terjejas dengan memberikan keutamaan kepada premis-premis kritikal seperti hospital, pusat dialisis dan upacara pengebumian.Bagi pelanggan komersial pula, pembelian air menggunakan lori tangki air masing-masing dibuka di satu stesen pengisian air setempat dan pembayaran boleh dibuat di Jalan TPP 5/17, Taman Perindustrian Puchong.“Pengguna juga boleh mendapatkan maklumat berhubung gangguan bekalan air berjadual ini dari semasa ke semasa menerusi saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Air Selangor di talian 15300.“Sebarang pertanyaan dan aduan boleh diajukan di Help Centre di laman sesawang www.airselangor.com dan aplikasi Air Selangor,” menurut kenyataan itu.


Tiada lagi subsidi kepada penternak ayam mulai 1 Julai

Bermula 1 Julai ini, kerajaan tidak lagi akan memberi subsidi kepada penternak ayam sebaliknya ia akan disalur secara langsung kepada rakyat yang dianggap lebih memerlukan, kata Perdana Menteri Ismail Sabri Yaakob.Beliau berkata langkah itu adalah bagi memastikan bebanan kenaikan harga ayam tidak terlalu dirasai dengan adanya sumbangan tunai daripada kerajaan.Perdana menteri berkata sebelum ini dalam usaha memastikan harga ayam tidak dinaikkan, kerajaan memberi subsidi kepada penternak agar harga ayam kekal pada paras RM8.90 sekilogram kerana ia boleh mencecah RM12 sekilogram, jika harganya diapungkan. “Kerajaan belanja RM720 juta bagi memastikan harga ayam tidak dinaikkan. Walau bagaimanapun, ramai dalam kalangan penternak tidak menuntut bayaran subsidi dan pelbagai isu dibangkitkan,” katanya ketika berucap di Konvensyen BN bersempena sambutan ulang tahun ke-48 gabungan politik itu semalam. Bagaimanapun, Ismail berkata Menteri Perdagangan Dalam Negeri dan Hal Ehwal Pengguna Alexander Nanta Linggi serta Menteri Pertanian dan Industri Makanan Ronald Kiandee akan memperinci pengumuman baru itu. Beliau berkata kerajaan melaksanakan pelbagai tindakan buat masa ini bagi memastikan bekalan makanan mencukupi dan harga dapat distabilkan. Antaranya menggalakkan kegiatan industri agromakanan seperti pemeliharaan ayam dan tanaman jagung bijirin dengan menubuhkan tabung agromakanan sebanyak RM500 juta bagi pemberian pinjaman mudah kepada pemain industri.“Kita juga akan kenal pasti pertubuhan peladang atau koperasi yang terlibat dalam projek agromakanan untuk dibantu dari segi kewangan.“Kerajaan juga mewujudkan stok penimbal untuk ayam, daging dan ikan. Kerajaan turut mengkaji insentif cukai yang akan diberikan kepada pemain industri agromakanan,” katanya.Ismail berkata kerajaan juga telah menghentikan eskport ayam ke luar negara dalam usaha mengatasi kekurangan bekalan dalam negara.


Kes baru Covid-19 meningkat, jangkau 19,000 jangkitan

Malaysia merekodkan 19,495 kes baru hari ini menjadikan kes keseluruhan sebanyak 2,030,935 jangkitan.Sarawak mencatat kes harian tertinggi sebanyak 4,709 diikuti Selangor yang mencatat 2,710 jangkitan.Kuala Lumpur mencatat 363 kes, Sabah (2,015), Johor (1,860), Kedah (1,178), Pulau Pinang (1,757), Kelantan (1,434), Negeri Sembilan (222), Perak (1,174), Pahang (766), Melaka (190), Terengganu (993), Putrajaya (16), dan Perlis (180).Labuan tidak mencatat sebarang kes hari ini.


6 individu ingkar SOP PKP dikompaun RM50,000

Tindakan enam individu termasuk tiga wanita yang leka berhibur di sebuah pusat hiburan di Jalan Changkat Thambi Dollah mengundang padah apabila dikenakan kompaun berjumlah RM50,000 kerana melanggar prosedur operasi standard (SOP) Fasa Satu Kawalan Pergerakan dalam Pelan Pemulihan Negara (PPN).Ketua Polis Dang Wangi Mohamad Zainal Abdullah berkata dalam serbuan kira-kira 5 petang itu, pemilik premis dikompaun RM25,000 kerana melakukan kesalahan mengikut Peraturan 7(2) Peraturan-Peraturan Pencegahan dan Pengawalan Penyakit Berjangkit (No 2) 2021 manakala lima pelanggan pula dikompaun RM5,000 seorang di bawah Peraturan 17(1) peraturan sama.Katanya, seorang wanita Vietnam dan lelaki Bangladesh yang turut berada di premis berkenaan ditahan dan kertas siasatan dibuka mengikut Akta Imigresen 1959/63.“Semasa serbuan kita mendapati individu berusia 36 hingga 54 tahun berkenaan leka berhibur tanpa menghiraukan penjarakan fizikal serta tidak memakai pelitup muka,” katanya ketika ditemui di lokasi serbuan.Menurutnya, hasil risikan mendapati premis itu telah beroperasi selama beberapa hari bermula 3 petang dengan hanya membenarkan pelanggan tetap masuk melalui pintu belakang.Terdahulu, pemilik premis itu memberi alasan kepada pegawai penyiasat bahawa dua pekerja datang ke premis berkenaan untuk mengambil gaji namun membawa beberapa orang rakan untuk menghabiskan stok makanan dan minuman keras di situ susulan arahan tidak membenarkan pusat hiburan beroperasi sepanjang tempoh PKP.


Menjelang PRN Johor, Muhyiddin gesa pengundi tolak pemimpin rasuah Umno

Pengerusi Perikatan Nasional (PN) Muhyiddin Yassin hari ini meningkatkan serangannya terhadap Umno, menyeru rakyat negeri itu untuk menolak Barisan Nasional (BN) pada Pilihan Raya Negeri (PRN) akan datang kerana kaitan pemimpin mereka dengan kes-kes rasuah dan salah guna kuasa.Bekas perdana menteri itu berkata, selain didakwa, terdapat juga pemimpin-pemimpin Umno yang dijatuhkan bersalah di mahkamah dan diarah untuk membela diri.“Bukankah itu satu kesalahan yang tidak boleh lagi dinafikan?” katanya pada satu sidang media di Kuala Lumpur hari ini.“Di sana (Johor) ada sistem pendidikan agama yang mendidik orang-orang Melayu Johor supaya faham soal hukum halal haram, syurga dan neraka.“Tapi bila soal rasuah, salah guna kuasa, masyarakat perlu memikirkan adakah mereka bersedia untuk ‘associate’ diri mereka dengan kelompok seperti ini yang diwakili BN?” Walaupun tidak menamakan sesiapa, Muhyiddin dipercayai merujuk kepada bekas perdana menteri Najib Razak yang disabitkan bersalah dalam kes SRC International dan Presiden Umno Ahmad Zahid Hamidi yang diarahkan untuk membela diri terhadap dakwaan dan salah guna kuasa terhadapnya.Menurut Muhyiddin calon-calon PN pada PRN Johor katanya akan mengangkat sumpah anti rasuah, seperti yang dilakukan semasa di Melaka beberapa bulan lepas. Katanya, PRN Johor menjadi medium untuk pengundi Melayu-Islam menunjukkan kebencian kepada parti yang mempunyai pemimpin rasuah dan sudah dijatuhkan hukuman.“Ini bukan boleh dipandang remeh dari sudut apa nilai. Ini bukan soal hak mengundi sahaja. Ini untuk kebaikan, membina negara berdasarkan nilai akhlak dan moral.” Muhyiddin berkata perbincangan dengan PAS berhubung pengagihan kerusi bagi PRN Johor sudah pun selesai namun masih mempunyai beberapa pertindihan kerusi dengan Gerakan yang dijangka akan diselesaikan esok. Suruhanjaya Pilihan Raya dijangka akan mengumumkan tarikh PRN Johor selepas mesyuarat pada 9 Februari ini. Dalam satu perkembangan lain, Muhyiddin memaklumkan setakat ini Bersatu tidak akan mengambil apa-apa tindakan kepada ahli majlis tertinggi, Zuraida Kamaruddin yang dikaitkan dengan Parti Bangsa Malaysia pimpinan Ahli Parlimen Julau Larry Sng.“Dia masih lagi ahli majlis tertinggi. Kalau ada perkembangan, kita akan maklumkan status beliau,” katanya.


Letupan di masjid Pakistan, angka korban meningkat 63

Angka kematian akibat letupan bunuh diri yang memusnahkan sebuah masjid pada petang Isnin di Peshawar meningkat kepada 63 mangsa, lapor Xinhua.
Jurucakap Hospital Lady Reading, Muhammad Asim berkata angka kematian meningkat selepas beberapa orang meninggal dunia akibat cedera parah dan beberapa lagi mayat ditemukan dalam runtuhan itu.
Sekurang-kurangnya 157 mangsa masih menerima rawatan di hospital, manakala 15 daripadanya dilaporkan dalam keadaan kritikal.
Mangsa termasuk tiga pegawai polis, orang awam, seorang imam dan seorang wanita yang tinggal di sebuah rumah berhampiran masjid.
Pegawai polis ibu kota Peshawar di wilayah Khyber Pakhtunkhwa (KP), Muhammad Ijaz Khan memberitahu Xinhua bahawa kira-kira 300 jemaah sedang bersolat di masjid itu ketika letupan berlaku.
Beliau berkata letupan kuat itu merosakkan sebahagian bangunan masjid, manakala ramai jemaah terperangkap dalam runtuhan.
Masjid berkenaan terletak di kawasan paling sensitif di Peshawar dengan sejumlah besar agensi penguatkuasaan undang-undang termasuk Frontier Corps, jabatan memerangi keganasan terletak, menurut laporan tempatan.
Sumber rasmi daripada polis Peshawar memberitahu Xinhua bahawa sasaran pengebom bunuh diri merupakan anggota polis, sambil menambah bahawa penyerang berjaya menyelinap ke kawasan itu sebelum bertindak meletupkan dirinya di dalam masjid.
Susulan kejadian itu, jabatan kesihatan wilayah mengisytiharkan darurat di daerah Peshawar.
Pasukan keselamatan bertindak mengepung kawasan itu dan melancarkan siasatan penuh berhubung insiden berkenaan.
Perdana Menteri Pakistan Shahbaz Sharif mengutuk sekeras-kerasnya letupan itu, sambil berkata seluruh negara bersatu menentang ancaman keganasan.
"Pengganas mahu menimbulkan ketakutan dengan menyasarkan mereka yang menjalankan tugas mempertahankan Pakistan," katanya, sambil menambah bahawa strategi komprehensif akan diguna pakai untuk menangani situasi yang semakin merosot.
Tiada kumpulan yang mengaku bertanggungjawab atas insiden itu setakat ini.


835 kes baru Covid-19, 674 dilaporkan sembuh

Sebanyak 835 kes baru jangkitan Covid-19 dilaporkan hari ini menjadikan angka keseluruhan kes dalam negara ini berjumlah 28,640.Daripada jumlah kes baru itu, lima merupakan kes import.Ketua Pengarah kesihatan Dr Noor Hisham Abdullah berkata sebanyak 674 pesakit sembuh dan dibenarkan pulang.“Jumlah keseluruhan kes sembuh sebanyak 18,499 atau 64.6%,” katanya dalam sidang media hariannya hari ini.Noor Hisham berkata 9,903 kes aktif kini sedang menerima rawatan di hospital, 89 pesakit di tempat di Unit Rawatan Rapi termasuk 32 memerlukan bantuan alat pernafasan.“Dukacita dimaklumkan terdapat dua kes kematian baru dilaporkan,” katanya.


'Kerajaan Perpaduan' sebenar ketika Muhyiddin jadi PM, kata Noh Omar

Kerajaan Perpaduan yang sebenar ialah ketika Malaysia ditadbir oleh kerajaan pimpinan Muhyiddin Yassin, kata bekas Pengerusi Umno Selangor, Noh Omar.
Menurut bekas ahli Parlimen Tanjong Karang itu, pentadbiran Muhyiddin lebih menggambarkan Kerajaan Perpaduan apabila semua parti yang terlibat dalam kerajaan pada ketika itu hanya bekerjasama di peringkat Persekutuan meskipun mempunyai hala tuju masing-masing di peringkat negeri.
Katanya, Pilihan Raya Negeri (PRN) Melaka dan Johor yang berlangsung pada 2021 adalah contoh terbaik apabila Umno bertembung dengan Bersatu atau PAS meskipun Barisan Nasional (BN) dan Perikatan Nasional (PN) masing-masing memegang portfolio menteri Kabinet.
“Saya pelik melihat pemimpin Umno (sekarang). Kerajaan Perpaduan ini meskipun yang dititah oleh Yang di-Pertuan Agong, saya percaya dan yakin Kerajaan Perpaduan waktu Muhyiddin paling berjaya,” katanya ketika berucap pada Ceramah Perdana Jelajah Selangor Baru Kita Bangkit Perikatan Nasional di Shah Alam.
"Ketika itu, kita (Umno) bersama PN. Saya masih ingat di peringkat pusat. Saya pun menteri, Mohamed Azmin Ali pun menteri, Saifuddin Abdullah juga menteri.

“Bayangkan apabila sampai PRN Melaka dan Johor, pada Rabu kami hadir mesyuarat Kabinet. Habis saja mesyuarat, sebelah malam kita berperang.”
Noh berkata demikian bagi mengulas kerjasama BN-PH yang bercadang untuk mengagihkan kerusi bagi memastikan tiada pertembungan pada pilihan raya yang bakal berlangsung di enam negeri tidak lama lagi.
Dalam pada itu, Noh yakin PN mampu merampas Selangor sekiranya berlaku persaingan satu lawan satu antara PN dan PH atau BN.
“PH mesti dikalahkan. Itulah cita-cita saya selama tiga penggal sejak 2008. Tetapi BN hanya tinggal harapan.
“Sebab apa? Sebab Selangor ini lain dari negeri lain. Kita jangan bertembung tiga penjuru, kalau tak PH akan berjaya. kita harap Selangor akan bertembung dua penjuru (satu lawan satu),” tambahnya.


Anwar mula bercakap tentang ‘kerajaan perpaduan’, ‘persefahaman baru’ supaya Zahid diterima PH

Pengerusi Pakatan Harapan (PH) Anwar Ibrahim sedang menggiatkan usaha menubuhkan apa yang disebut sebagai “kerajaan perpaduan” dan “persefahaman baru” dengan harapan dapat menenangkan kemarahan yang meluap dalam kalangan gabungannya berhubung kerjasama dengan sekumpulan ahli Parlimen yang bersekutu dengan bekas pemimpin Umno Najib Razak, kata seorang pemimpin utama PKR kepada MalaysiaNow.Difahamkan, pasukan komunikasi dalam PKR digesa mempertingkatkan kempen media untuk menonjolkan keperluan untuk melihat keadaan ketika ini menjangkaui “skandal dan salahguna kuasa” dalam usaha menjalin kerjasama dengan ahli politik yang dianggap musuh oleh gabungan PH.Setelah sesi mengadap di Istana Negara bersama pemimpin-pemimpin parti politik yang lain, Anwar tampil hari ini mengatakan Yang di-Pertuan Agong menasihatkan untuk mengadakan “persefahaman baru” supaya semua parti politik bekerjasama dalam usaha melawan pandemik Covid-19.Namun sumber tersebut berkata penekanan presiden PKR itu terhadap sebahagian daripada apa yang dikatakan Agong adalah tidak mengejutkan.“Matlamat utama adalah untuk pujuk mereka yang menentang kumpulan kleptokrat bahawa ini cara untuk maju ke depan, menggunakan istilah-istilah seperti ‘kerajaan perpaduan’ dan ‘persefahaman baru’,” kata sumber yang turut memegang jawatan dalam PKR itu kepada MalaysiaNow.Istilah “kleptokrat” merujuk sekumpulan pemimpin Umno yang kini berdepan pelbagai pertuduhan rasuah diketuai Najib, bersama-sama Presiden Umno Ahmad Zahid Hamidi dalam menjalankan usaha menekan Perdana Menteri Muhyiddin Yassin sehingga meletakkan jawatan minggu ini.Najib dan Zahid, yang kini berdepan ratusan pertuduhan rasuah termasuk mereka yang dikaitkan dengan skandal 1MDB mengumpul lebih dari sepuluh orang ahli-ahli Parlimen dari Umno untuk menarik sokongan terhadap Muhyiddin.Selain mereka berdua, kumpulan itu turut terdiri daripada ahli-ahli Parlimen yang kini menghadapi beberapa pertuduhan jenayah pecah amanah, rasuah, pengubahan wang dan mengelak cukai.Terdahulu, Muhyiddin berkata beliau terpaksa meletakkan jawatan ekoran tindakan sekumpulan “kleptokrat” yang cuba mengganggu-gugat kestabilan pentadbirannya dan mahu kembali berkuasa.“Ia nampaknya jadi satu ciuman kematian bagi PH, ketika ramai ahli Parlimen DAP sudah memberikan amaran berhubung kerjasama dengan Najib, orang utama dalam skandal 1MDB, bukan satu pilihan (dalam langkah politik mereka),” kata sumber PKR tersebut.“Mereka sudah beritahu kami mereka akan kekal sebagai pembangkang sehingga pilihan raya akan datang berbanding ambil risiko hilang sokongan dari bank undi mereka,” tambahnya.Sebelum ini, Ahli Parlimen Damansara dari DAP Tony Pua secara terbuka memberi peringatan untuk menentang sebarang kerjasama dengan ahli-ahli Parlimen Umno sehingga dikecam rakan-rakannya dari PH.Pua turut memberikan respons positif berhubung persefahaman baru rentas parti politik yang ditawarkan Muhyiddin di mana kerajaan PN berikrar untuk mengadakan beberapa pembaharuan sebagai tukaran sokongan daripada ahli Parlimen pembangkang dalam pembentangan usul undi percaya yang dijadualkan September depan.Sumber PKR itu juga turut berkata usaha Anwar yang gagal mendapatkan sokongan daripada ahli-ahli Parlimen di luar gabungan perlu memujuk ahli-ahli Parlimen yang tetap “berdegil”.“Majoriti yang sangat diperlukan beliau hanya boleh dicapai dengan pertolongan Zahid dan kumpulannya.“Namun pakej tersebut mestilah dipersembahkan dengan baik kepada ahli Parlimen PH yang degil, untuk tunjukkan semua ini adalah sebahagian daripada ‘kerajaan perpaduan’ dan ‘persefahaman baru’ dalam mengharungi pandemik,” tambah sumber itu lagi.


Peminjam Mara terjejas banjir boleh mohon penjadualan semula pembayaran

Usahawan dan peminjam pinjaman Majlis Amanah Rakyat (Mara) yang terjejas dengan insiden banjir yang melanda beberapa negeri ketika ini boleh mengunjungi mana-mana pejabat agensi tersebut bagi proses penjadualan semula pembayaran.Ketua Pengarahnya Azhar Abdul Manaf berkata perkara ini diberikan kepada mereka yang mengambil pinjaman pelajaran, pinjaman perniagaan serta yang mahu memohon pengecualian bayaran sewa premis perniagaan.“Bagi mereka yang kita tak tahu tempat yang terkesan seperti peminjam pinjaman pelajaran Mara. Kita tidak tahu alamat dan sebagainya, mereka boleh mengemukakan permohonan pada pejabat Mara sama ada di peringkat negeri atau ibu pejabat.“Tapi bagi mereka yang terjejas, yang kita tahu tempatnya pegawai kita sendiri akan pergi ke premis dan peminjam,” katanya kepada pemberita ketika ditemui pada program gotong-royong membersihkan rumah penduduk di Kampung Rancangan Tanah Belia (RTB) Bukit Changgang hari ini.Dalam pada itu, Azhar berkata kira-kira 1,000 sukarelawan di bawah komuniti Mara antaranya pelajar dan kakitangan agensi berkenaan, telah digerakkan bagi menolong dan membersihkan rumah mangsa banjir di tiga negeri iaitu Selangor, Negeri Sembilan dan Pahang sejak minggu lepas.Beliau berkata antara bantuan yang dihulurkan ialah kerja pembersihan, perkhidmatan pendawaian rumah, pemeriksaan serta pembaikan perkakasan elektrik secara percuma bagi kerosakan kecil.Jelasnya, pihaknya terlebih dahulu akan mendapatkan maklumat di sesebuah kawasan yang terlibat sebelum menghantar pelajar dan guru Institut Kemahiran Mara (IKM) dan GIATMara ke tempat yang memerlukan bantuan berkenaan.“(Baiki barang elektrik) sudah ada kita ada buat di Padang Jawa, Shah Alam minggu lepas, juga di Taman Sri Nanding, Hulu Langat. Namun, kita baiki peralatan dengan kerosakan minimum sahaja,” katanya.Sementara itu, penduduk Kampung RTB Bukit Changgang Muhamad Shauji Hussin, 71, menzahirkan rasa gembira selepas sukarelawan pembersihan daripada Mara datang membersihkan rumahnya.Muhamad Shauji berkata banjir pada yang berlaku pada malam 17 Disember itu hampir menenggelamkan rumahnya dan tidak dinafikan banyak kerosakan perabot dan perkakas elektrik akibat bencana itu.“Alhamdulillah. Terima kasih sangat datang bantu. Mereka datang basuh habis rumah pak cik. Pak cik tak perlu buat apa. Pak cik kalau seorang memang tidak larat sebab doktor nasihat jangan buat kerja berat. Sekarang pun baru balik dari Institut Jantung Negara (IJN) ambil ubat,” katanya.


Pertelagahan 2 kem lebih nyata di PAU 2021

Bagi orang luar yang menyaksikan perjalanan Perhimpunan Agung Umno 2021 (PAU 2021) ia mencerminkan parti yang berpuak dan ucapan penuh sindiran dan mengakuan keburukan tingkah laku pemimpin-pemimpin mereka.Dalam ucapan perasmiannya kepada sayap Wanita, Pemuda dan Puteri Umno, Timbalan Presidennya, Mohamad Hasan mengumumkan prestasi menteri-menteri Umno dalam kerajaan tidak menimbulkan keyakinan seperti diharapkan, lapor Bernama 17 Mac 2022.Kritikan ini tidak boleh diterima oleh beberapa menteri Umno.Hishammuddin Hussein, menteri Umno di kementerian pertahanan, berkata kritikan tersebut seharusnya mengemukakan bukti jika dia atau menteri-menteri Umno lain telah menunjukkan prestasi yang rendah.“Jika kami (menteri-menteri Umno) benar tidak berprestasi, saya fikir kejayaan parti kita pada beberapa pilihan raya negeri (PRN) tidak akan tercapai kerana ia bergantung kepada kejayaan dan prestasi kami dalam kerajaan,” tambahnya.Turut mempersoalkan ketelusan ucapan dari pemimpin Umno ialah menteri Umno Annuar Musa, dari kementerian komunikasi dan multimedia, yang ingin tahu apa yang tidak kena dengan pentadbiran kerajaan sekarang yang diterajui oleh Umno.“Saya ingin tahu apa yang tidak memuaskan? Atas dasar apa, dan mana fakta-faktanya? Kementerian (portfolio) mana yang tidak memuaskan?Tentunya kesan daripada pertelagahan pemimpin-pemimpin Umno ini melahirkan banyak soalan dari orang ramai.Bukankah tugas-tugas menteri-menteri Umno ini untuk menunaikan titah Yang di-Pertuan Agong Sultan Abdullah Sultan Ahmad Shah untuk memberi fokus kepada usaha menjaga kepentingan rakyat dengan tumpuan ke atas ekonomi ketika krisis (Covid-19)?Adakah setelah mendapat berkenan dari Yang di-Pertuan Agong, Umno telah hilang arah dan pergelutan kuasa antara puak menjadi keutamaan? Oleh itu, tidak harian apabila ada ahli-ahli Parlimen dari Umno dan pembangkang turut menyoal tujuan sebenar Umno dari PAU 2021.Ada yang menyoal mungkin ada agenda tersorok dari desakan supaya Pilihan Raya Umum ke-15 (PRU15) segera diadakan tanpa mengira keadaan jangkitan Covid-19 yang masih tinggi dan ekonomi yang perlu dipulihkan.“Umno sudah ada perdana menteri, sudah ada menteri. Adakah desakan PRU15 segera diadakan bukan lagi untuk rakyat atau hanya untuk manfaat individu-individu tertentu?” tanya Ahli Parlimen Selayang William Leong Jee Keen ketika melontarkan soalan melalui Sinar Harian, 20 Mac 2022“Umno perlu mengelak dilihat seperti oportunis (hanya memikirkan kepentingan sendiri) dan ingat hanya mereka yang ‘tiada kuasa’ dalam parti memainkan desakan supaya pilihan raya awal diadakan,” kata Ahli Parlimen Padang Rengas dari Umno, Nazri Aziz.Apatah lagi, Menteri Kesihatan Khairy Jamaluddin, yang juga ahli Parlimen dari Umno, mensyorkan jangan ada PRU15 dalam masa terdekat ini.Dia mahukan perwakilan di PAU 2021 menerima perdana menteri mempunyai kata putus sama ada Parlimen patut dibubarkan untuk PRU15 ketika pandemik ini.“Saya yakin selaku ketua kerajaan, Ismail akan mengambil kepentingan kesihatan awam,” tambahnya.Oleh itu, semua kenyataan daripada ucapan Ketua Pemuda Umno Asyraf Wajdi Dusuki mendesak segera PRU15 boleh dipertikaikan.Dakwaan kononnya beberapa kali pertukaran kerajaan sejak pilihan raya umum yang lalu telah merosakkan kestabilan politik negara dan mencengkam pertumbuhan ekonomi.Oleh itu, negara “tiada pilihan” tetapi mendapatkan semula mandat rakyat, katanya kepada perhimpunan pemuda Umno.Orang ramai telah lama tahu Umno terlibat dengan beberapa kali pertukaran kerajaan.Pertama kali kejatuhan kerajaan Pakatan Harapan (PH) adalah sebab perdana menteri ketika itu, Dr Mahathir Mohamad, masih belum bersedia untuk menetapkan tarikh dan menyerahkan tampuk kerajaan kepada pemimpin PKR Anwar Ibrahim.Ini menyebabkan pertelagahan dalam PH. Mahathir telah ditekan dengan kata-kata nista dan dikecam oleh pihak-pihak tertentu.Keadaan politik telah tidak menentu. Mahathir tidak dapat melihat peluang penyelesaian, lalu meletak jawatan perdana menteri.Mahathir yang sedang berusaha membentuk kerajaan sementara dan mendapatkan perkenan Yang di-Pertuan Agong telah digagalkan oleh Langkah Sheraton pada 20 Februari 2020 apabila Umno, PAS dan beberapa ahli Parlimen PKR bersama Azmin Ali mendorong pemimpin Bersatu Muhyiddin Yassin agar bersetuju menubuhkan kerajaan campuran dan melantiknya sebagai perdana menteri.Jika tiada konspirasi bersama Umno ini, tentunya kerajaan campuran tersebut tidak akan wujud.Bersatu menggugurkan Mahathir yang tidak mahu bersekongkol dengan Umno yang dia mendakwa dipimpin oleh perasuah dan penjenayah.Kira-kira setahun kemudian, pada awal Mac 2021, kerajaan campuran Perikatan Nasional (PN) pimpinan Bersatu menjadi tidak stabil.Kali ini Umno penyebabnya. Menurut Muhyiddin, BN-Umno telah menarik sokongan dari PN, menyebabkan Kabinetnya meletak jawatan.Alasan Umno adalah ia sepatutnya memimpin kerajaan dengan perdana menteri dari parti itu.Menurut Muhyiddin pula, kejatuhan Kabinetnya adalah kerana dia enggan membebaskan beberapa pemimpin Umno (digelar kluster mahkamah) yang sedang dibicara di mahkamah atas tuduhan rasuah dan salah guna kuasa.Rentetan dari itu, Ismail Sabri Yaakob dari Umno telah dipilih sebagai perdana menteri.Sekarang berlaku lagi “ketidakstabilan politik” yang dikemudi oleh Umno. Dakwaan ini terlalu rapuh kerana Bersatu, PAS dan parti-parti pembangkang telah bersetuju untuk tidak menggugat kestabilan politik sehingga Julai 2022 melalui perjanjian persefahaman dan mereka sanggup menyambungnya sehingga PRU15 pada pertengahan 2023.Persoalannya, apa sebenarnya Umno mahu dari “ketidakstabilan politik” kali ketiga ini?Adakah perdana menteri mereka Ismail masih enggan menggugurkan tuduhan rasuah dan salah guna kuasa dari kluster mahkamah? Ini mungkin benar kerana perbicaraan mereka akan menuju penghujung dan tidak memungkinkan mereka bertanding jika disabit kesalahan. Mereka akan reput dalam penjara.Adakah Umno sanggup menggugurkan Ismail?Menurut Nazri, Tok Mat ingin menjadi perdana menteri pada PRU15. Apatah lagi Tok Mat sendiri berkata kerajaan pimpinan Ismail lemah.Bolehkan Ismail percaya ketika Zahid membayangkan dia akan terus menjadi perdana menteri apabila BN menang pada PRU15?Dalam ucapannya di PAU 2021, Zahid telah membuat beberapa kenyataan yang bercanggah dengan kenyataan sebenar.Pertama, dakwaan bahawa Mahathir mengenakan tuduhan jenayah ke atasnya dan beberapa rakan termasuk “Bossku” kerana dia enggan membubarkan Umno.Ini sukar diterima ramai kerana tidakkah mahkamah Malaysia yang dihakimi oleh mereka yang arif berkelulusan lebih tinggi dari ahli politik negara ini sebodoh itu untuk menganiaya yang didakwa kesalahan jenayah kerana enggan membubarkan Umno.Kedua, Zahid mendakwa Umno adalah parti sebenar membawa reformasi, bukan PH.Katanya, Umno telah mendesak reformasi politik melalui Akta Anti Lompat Parti dan Akta Derma Politik.Desakan sama juga dibuat oleh Asyraf.Dalam ucapan penuh ketegasan, Asyraf berkata undang-undang derma politik boleh menyekat korupsi atau salahguna kuasa.“Tetapi kami tahu berjuta ringgit mereka (parti-parti politik) berbelanja datang dari pembekal wang dan peniaga yang melabur wang dalam parti-parti ini supaya kemahuan mereka dituruti,” tambahnya.Anehnya, desakan awal penubuhan undang-undang anti lompat parti dan derma politik adalah dari parti pembangkang yang telah menyaksikan kejijikan skandal 1MDB yang mana kenyataan di mahkamah New York menunjukkan sebahagian besar wangnya didakwa untuk Umno membiayai PRU13 dahulu.Sementara Asyraf membuat dakwaan ke atas parti-parti politik tanpa bukti, dia sepatutunya melihat ke arah bekas bendahari dan menteri Umno dihadapannya yang dibebaskan oleh mahkamah rayuan atas kes RM2 juta derma kepada Umno dari tauke pemaju perumahan walaupun perayu didapati telah memasukkan wang dalam akaun bank peribadi.Ketiga, Zahid telah mebocorkan banyak rahsia kotor yang dilakukan oleh pemimpin-pemimpin Umno.Dakwanya, terdapat dua kem dalam Umno, satu golongan inginkan PRU15 segera dan satu lagi yang inginkan pemilihan parti diadakan dahulu sebelum PRU15.Tambahnya lagi, gerakan dalam Umno itu membayar ahli-ahli akar umbi bagi mendorong pemilihan parti diadakan sebelum PRU15.Gerakan ini juga telah membayar ahli di pilihanraya negeri Johor dan Melaka Zahid, begitu juga pada sayap Wanita, Pemuda dan Puteri Umno.Ini adalah perbuatan rasuah dan jenayah. Ia patut dilaporkan kepada polis.Keempat, ketika mencabar ahli-ahli yang “berani” untuk bertanding jawatan Presiden Umno yang dia sandang sekarang, Zahid berkata dia tahu terdapat beberapa orang yang telah mula merancang kempen pemilihan parti.“Selaku presiden yang pernah menjadi menteri di kementerian pertahanan, bahagian risikan adalah dibawah saya. Juga, saya pernah memegang jawatan menteri dalam negeri, Cawangan Khas (Special Branch) adalah dibawah saya. Saya tahu siapa pengurus-pengurus kartel, pengurus-pengurus kewangan,” katanya.Baru-baru ini, pihak sisatan polis berkata tiada bukti wujud kartel dalam polis. Tetapi sekarang Presiden Umno kata ada.Tidakkah pihak polis sepatutunya menyiasat kenyataan Zahid ini?Kesimpulannya, inilah tragedi Melayu apabila pemimpin mereka berkata sesuatu, tetapi melakukan sebaliknya.Kegilaan mengejar kuasa ke atas jutaan ringgit untuk kegunaan peribadi membina harta mereka hanya terus memiskinkan orang Melayu dan warganegara lain.Apakah yang boleh kita harapkan dari 5,571 orang perwakilan yang telah menghadiri PAU kali ini?Bolehkah 959 perwakilan dari pergerakan Wanita, 971 perwakilan Pemuda dan 961 perwakilan Puteri dan 61 perwakilan Mahasiswa Nasional membawa perubahan sedangkan pakar putar belit politik Umno sentiasa mempengaruhi mereka?Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Afrika Selatan lobi jadi tuan rumah Piala Dunia Wanita Fifa 2027

Afrika Selatan akan menghantar pegawainya ke New Zealand bagi mendapatkan sokongan dalam usaha negara itu membida menjadi tuan rumah Piala Dunia Wanita Fifa 2027, kata Persatuan Bola Sepak Afrika Selatan (Safa) pada Rabu.
Undian Piala Dunia Wanita Fifa 2023 akan berlangsung di Auckland pada Sabtu. Menurut Safa mereka akan menghantar presidennya Danny Jordaan untuk meyakinkan dunia bahawa negara itu mempunyai infrastruktur dan keupayaan untuk menganjurkan kejohanan itu, lapor Xinhua.
"Kami mempunyai infrastruktur, stadium, hotel dan tempat latihan, dan faktor kami sudahpun menganjurkan Piala Dunia membabitkan 32 pasukan pada 2010, banyak membantu. Infrastruktur sudah tersedia dan kami mempunyai kapasiti untuk menjayakannya. Dunia tahu kapasiti kami, mereka telah melihat stadium dan infrastruktur kami," kata Jordaan.
Jawatankuasa Konfederasi Sukan dan Olimpik Afrika Selatan (Sascoc) memberi surat sokongan kepada Jordaan untuk dikemukakan sebagai dokumen sokongan.
"Ia bertujuan untuk mengesahkan bahawa Safa adalah ahli Sascoc dan ahli dalam kedudukan yang baik. Kami mengakui bahawa penganjuran sama ada kejohanan benua atau dunia di Afrika Selatan meletakkan negara pada tahap tertinggi di peringkat global dan menambah nilai kepada ekonomi. Sascoc sepenuhnya menyokong dan menghargai hasrat sedemikian dengan fokus menangani pembangunan dan perkembangan wanita," menurut kandungan surat itu
"Pencapaian Banyana Banyana (pasukan bola sepak wanita kebangsaan Afrika Selatan) baru-baru ini membuktikan komitmen daripada persekutuan anda. Oleh itu, kami berharap untuk Safa membuat pembentangan terbaik dalam usahanya untuk menjadi tuan rumah Piala Dunia Wanita Fifa 2027," tambahnya.
Chile, Itali, Amerika Syarikat, Mexico dan negara-negara Nordik (Denmark, Finland, Iceland, Norway, dan Sweden) telah menyatakan minat untuk menganjurkan Piala Dunia Wanita Fifa 2027, manakala bidaan Afrika Selatan dan bidaan bersama dari Belgium, Jerman dan Belanda telah disahkan.


Dewan Rakyat bahas status pelaksanaan Undi 18 hari ini

Status pelaksanaan Undi 18 dan langkah yang akan diambil kerajaan untuk melaksanakannya antara isu yang bakal dikupas pada persidangan Parlimen hari ini.Menurut Aturan Urusan Mesyuarat persidangan Dewan Rakyat, perkara itu terkandung semasa sesi pertanyaan bagi jawab lisan yang akan diajukan oleh Gobind Singh Deo (PH-Puchong) kepada perdana menteri.Pada sesi soal jawab lisan itu juga, Zakaria Mohd Edris (Bersatu- Libaran) meminta menteri Sains, teknologi dan inovasi untuk menyatakan jumlah perbelanjaan yang telah dibelanjakan untuk program vaksinasi di seluruh negara mengikut pusat pemberian vaksin (PPV).Sementara itu, Cha Kee Chin (PH-Rasah) pada sesi pertanyaan menteri akan meminta menteri perdagangan dalam negeri dan hal ehwal pengguna untuk menyatakan sama ada kementerian akan menurunkan harga maksimum kit ujian kendiri Covid-19 secara berperingkat daripada harga siling RM19.90 yang ditetapkan ketika ini.Persidangan Dewan Rakyat hari ini juga akan menyambung semula perbahasan titah diraja.Mesyuarat Penggal Keempat Parlimen ke-14 adalah sidang Parlimen yang pertama di bawah kerajaan pimpinan Perdana Menteri Ismail Sabri Yaakob.Persidangan Dewan Rakyat kali ini akan berlangsung selama 17 hari hingga 12 Oktober.


Apakah Khairy akan menjadi MB Negeri Sembilan?

Hasrat Khairy Jamaluddin menjadi presiden Umno tahun ini nampaknya semakin jauh daripada gengaman.
Ini susulan usul agar tiada pertandingan bagi dua jawatan tertinggi presiden dan timbalan presiden berjaya “diluluskan” pada Perhimpunan Agung Umno (PAU) 2022 baru-baru ini.
Usul tersebut mengukuhkan kedudukan Ahmad Zahid Hamidi dan timbalannya, Mohamad Hasan dalam Umno.
Pada masa sama, ia melemahkan kedudukan Khairy dalam Umno.
Bukan itu sahaja, Khairy dijangka berdepan dengan tindakan disiplin ekoran dakwaannya wujudnya usaha membawa masuk perwakilan import bagi memastikan usul tambahan tiada pertandingan dua jawatan tertinggi Umno dalam pemilihan akan datang, diluluskan dalam PAU 2022.
Meskipun begitu, persepsi umum terhadap Zahid, Mohamad dan Khairy di luar Umno dipercayai amat berbeza berbanding persepsi dalaman terhadap mereka.
Persepsi umum yang positif terhadap Khairy daripada rakyat jelata ekoran kecemerlangannya menjadi menteri kesihatan tempoh hari perlu dimanfaatkan sepenuhnya sebelum terlambat.
Untuk menghidupkan karier politiknya selepas kekecewaan di Sungai Buloh dan PAU, Khairy kini perlu memindahkan fokusnya kepada Pilihan Raya Negeri (PRN) Negeri Sembilan.
Sasaran Khairy hanya satu, menjadi menteri besar Negeri Sembilan selepas PRN tahun ini.
Jika Khairy berjaya menjadi menteri besar Negeri Sembilan, beliau sudah pasti dapat membalas jasa manis Mohamad yang "merampas" kerusinya di Rembau.
Kedua, beliau juga boleh mengucapkan setinggi-tinggi penghargaan kepada Zahid kerana memaksanya memilih laluan ini.
Cabaran Khairy untuk menjadi MB Negeri Sembilan daripada Barisan Nasional (BN) adalah amat mencabar.
Ini kerana watikah calon BN perlu ditandatangani oleh Zahid.
Namun begitu, jika Khairy memilih mengikut langkah Shahidan Kassim, peluangnya untuk menjadi menteri besar Negeri Sembilan amat cerah.
Ini kerana Khairy kemungkinan besar akan mendapat sokongan daripada Perikatan Nasional (PN), rakyat Negeri Sembilan dan ahli dan pendokong Umno yang tidak senang dengan Mat Hasan dan Zahid.
Khairy juga berpeluang memanfaatkan dan membesarkan lagi kebangkitan PN yang melanda seluruh negara pada Pilihan Raya Umum ke-15 (PRU15).
Sebagaimana Dr Mahathir Mohamad yang mewujudkan Umno Baru susulan perpecahan Umno di 1988, Khairy adalah satu-satunya tokoh yang boleh berkemampuan mewujudkan Umno yang baru pada masa akan datang.
Akan tetapi buat masa ini, Khairy memerlukan satu jawatan penting untuk melonjakkan semula karier politiknya dan peluang terdekat beliau ialah berusaha menjadi menteri besar Negeri Sembilan tahun ini.


Tidak perlu ubah rancangan vaksinasi, kata pakar kesihatan

Pakar kesihatan mempertahankan proses pengedaran vaksin Covid-19 dalam negara yang dijalankan kerajaan ketika ini susulan kritikan beberapa pihak bahawa Malaysia ketinggalan dalam menguruskan suntikan vaksin yang menyasarkan imuniti kelompok di negara ini tahun depan.Pakar kesihatan memberitahu MalaysiaNow rancangan vaksinasi yang dijalankan ketika ini perlu dikekalkan dengan membuat beberapa pembaikan kecil dalam proses tersebut.Presiden Persatuan Perubatan Malaysia (MMA) Dr Subramaniam Muniandy berkata proses pendaftaran suntikan vaksin ketika ini boleh dianggap mudah walaupun wujud kebimbangan berhubung borang selain akses kepada aplikasi MySejahtera bagi mereka yang tinggal di pedalaman dan berpendapatan rendah.Namun, menurut Subramaniam, walaupun wujud golongan yang tidak memiliki akses internet atau telefon pintar bagi memuat turun aplikasi tersebut, mereka masih boleh mendaftar nama di klinik kesihatan kerajaan yang terdekat.Beliau turut menyatakan sokongan terhadap pembahagian fasa dalam program vaksinasi kerajaan: Fasa 1 bagi barisan hadapan; Fasa 2 untuk warga emas dan mereka yang kurang upaya dan berisiko tinggi; dan Fasa 3 untuk suntikan kepada mereka yang berumur lebih 18 tahun.“Jika jadual itu diikut, kita tahu dalam masa tiga minggu sahaja bekalan seterusnya bagi vaksin yang sama perlu diagihkan.“Jika kita tunggu hingga semua orang dapat sekurang-kurangnya satu dos, sukar untuk uruskan vaksin-vaksin berbeza dalam jumlah yang berbeza selain perlu distor dengan cara yang berbeza bagi dos kedua,” kata beliau ketika ditanya mengenai cadangan supaya jadual vaksinasi diubah dengan menyelesaikan edaran suntikan kepada semua orang terlebih dahulu tanpa menunggu dos yang kedua.Beliau turut mengesyorkan supaya barisan hadapan negara divaksin sepenuhnya sebelum fasa kedua Program Imunisasi Covid-19 Kebangsaan (PICK) dimulakan.Jika kerisauan masih wujud mengenai jadual pengedaran vaksinasi, beliau berkata institusi swasta harus dibenarkan untuk membeli vaksin tersebut jika kerajaan memiliki bekalan mencukupi.PICK yang dilancarkan 24 Februari lalu dikritik beberapa individu termasuk bekas perdana menteri Najib Razak dan ketua pembangkang Anwar Ibrahim yang berkata kadar kesegeraan dalam pengedaran suntikan vaksin perlu ditingkatkan.Mereka juga turut membandingkan proses di Malaysia dengan negara-negara lain seperti Singapura, Amerika Syarikat dan Britain.Ketua Pegawai Eksekutif (CEO) Galen Centre for Health and Social Policy, Azrul Mohd Khalib berkata beliau maklum pendaftaran vaksinasi Covid-19 masih dianggap ketinggalan namun katanya Jawatankuasa Khas Jaminan Akses Bekalan Vaksin Covid-19 (JKJAV) memberi respons mengenainya bahawa bentuk pendaftaran lain diaktifkan dalam talian menerusi laman sesawang dan talian hotline.Azrul turut memuji program mendekati golongan yang kurang berkemampuan bagi mendaftarkan mereka seperti yang diumumkan Khairy Jamaluddin.“Kita perlu pastikan tak ada orang yang tercicir,” katanya.Beliau berkata usaha-usaha demikian boleh dilanjutkan kepada golongan yang tidak memiliki telefon pintar atau kurang mahir dengan teknologi seperti yang berada di pedalaman dan warga emas.Dalam sidang media semalam, Khairy turut mengumumkan kempen untuk memastikan masyarakat pedalaman tidak diabaikan dalam program vaksinasi kerajaan.Di bawah inisiatif yang diselia Agensi Pengurusan Bencana Negara (Nadma), pegawai-pegawai akan dihantar ke pedalaman dan kampung yang tidak memiliki akses internet untuk mendaftar penduduk di kawasan tersebut secara manual.Azrul turut bersetuju dengan Subramaniam kerajaan harus mengekalkan rancangan sedia ada untuk dos kedua daripada menggunakan semuanya bagi meluaskan lagi jumlah penerima suntikan.“Stok vaksin cukup untuk mereka yang berada dalam perkhidmatan utama. Sasaran untuk fasa pertama adalah 500,000. Kita sekarang di angka 367,213.”Sementara itu, Dr Steven Chow mencadangkan untuk melibatkan pengamal perubatan dalam pengedaran suntikan bagi meningkatkan kadar vaksinasi.“Kementerian kesihatan tidak boleh melakukan ini secara sendirian dalam jangka waktu yang pendek.”Beliau berkata vaksin tidak memerlukan logistik yang khusus seperti peti ais besar sehingga menyusahkan klinik-klinik.“Jika ia boleh dilaksanakan, sesiapa pun yang nak divaksin boleh datang ke klinik dan boleh terus divaksin,” katanya.Terdahulu, Khairy berkata PICK mengalu-alukan penglibatan sektor swasta dalam pengagihan vaksin dalam negara.Bagaimanapun, ketika ini hospital swasta digunakan sebagai pusat-pusat vaksinasi bagi pekerja-pekerja penjagaan kesihatan di bawah fasa pertama PICK.


Mais bidas tindakan 'unilateral' Putrajaya dalam isu kalimah Allah

Majlis Agama Islam Selangor (Mais) membidas tindakan Putrajaya kerana menarik balik rayuannya terhadap keputusan Mahkamah Tinggi yang membenarkan penganut Kristian menggunakan kalimah Allah dalam bahan penerbitan agama mereka.
Mais berkata kerajaan Persekutuan bertindak secara unilateral tanpa merujuknya sebagai pihak berkepentingan dalam isu yang menjadi pertikaian.
Pengerusi Mais Abdul Aziz Mohd Yusof turut mempertikaikan dakwaan Menteri Dalam Negeri Saifuddin Nasution keputusan untuk menarik balik rayuan itu hanya berkaitan soal pentadbiran.
“Mais berpendirian bahawa kes tersebut bukan hanya berkaitan dengan isu pentadbiran dan keselamatan, tetapi is juga melibatkan perkara akidah orang Islam dan pentadbiran agama Islam yang berada di bawah bidang kuasa Sultan sebagai ketua agama negeri,” katanya dalam satu kenyataan.
Pada Mac 2021, Mahkamah Tinggi Kuala Lumpur memutuskan bahawa penganut agama Kristian boleh menggunakan kalimah Allah bersama tiga perkataan Arab lain – Baitullah, kaabah dan solat – dalam penerbitan agama mereka untuk tujuan pendidikan.
Ia sekali gus membenarkan permohonan semakan kehakiman oleh penganut agama Kristian dari Sarawak, Jill Ireland Lawrence Bill, yang mempertikaikan undang-undang mengenai perkara itu pada 2008.
Kerajaan di bawah perdana menteri ketika itu Muhyiddin Yassin kemudiannya memfailkan rayuan terhadap keputusan tersebut.
Semalam, Saifuddin berkata keputusan untuk menarik balik rayuan terhadap keputusan itu adalah berkaitan dengan soal pentadbiran, manakala Perdana Menteri Anwar Ibrahim berkata tindakan itu tidak akan menjejaskan larangan terhadap orang bukan Islam di luar Sarawak daripada menggunakan kalimah Allah dalam bahan keagamaan mereka.
Mais berkata walaupun statusnya sebagai "sahabat mahkamah" sewaktu proses rayuan, namun ia tidak dirujuk Putrajaya mengenai keputusan terkini.
Menurut majlis agama itu semua pihak termasuk ahli politik harus menghormati titah Sultan Selangor sebagai ketua agama negeri, dan mematuhi Enakmen Ugama Bukan Islam (Pengawalan Pengembangan Di Kalangan Orang Islam) 1988 yang melarang penyebaran agama selain Islam kepada orang Islam.
"Mais sebagai pihak berkuasa agama berkaitan pentadbiran agama Islam bertanggungjawab untuk melindungi akidah umat Islam di Selangor.
"Mais berpegang teguh dan menjunjung titah Sultan Selangor, Sultan Sharafuddin Idris Shah bertarikh 23 Mac 2021 melarang penggunaan kalimah Allah dalam penerbitan berkaitan agama Kristian di negeri Selangor," katanya.
Kenyataan Mais hari ini menambah bantahan daripada kumpulan dan pemimpin Islam, termasuk bekas perdana menteri Muhyiddin Yassin yang mengatakan kerajaan sepatutnya membenarkan mahkamah menyelesaikan pertikaian itu.
Anwar dalam satu kenyataan hari ini berkata kerajaan akan membentangkan cadangan kepada Majlis Raja-raja bagi “mengukuhkan penguatkuasaan dasar” berhubung penggunaan kalimah Allah.
“Kerajaan akan sentiasa mempertahan Perlembagaan Persekutuan terutama Perkara 3 berhubung agama Islam adalah agama Persekutuan dan agama-agama lain boleh diamalkan dengan aman dan damai.”
Sementara itu, Menteri Besar Selangor Amirudin Shari berkata keputusan Putrajaya tidak akan menjejaskan dasar sedia ada mengenai penggunaan kalimah Allah di negeri itu.
“Kerajaan negeri tegas melindungi kepentingan serta sensitiviti bahawa kepercayaan agama harus dihormati dan tidak menggugat keharmonian dan perpaduan yang telah dibina dan menjadi asas kepada Selangor,” katanya.


Pengampunan Najib akan dipertimbangkan pada masa sesuai, kata JPM

Permohonan bekas perdana menteri, Najib Razak untuk mendapat pengampunan akan dipertimbangkan pada masa sesuai, kata Jabatan Perdana Menteri (JPM).
Ketua Pengarah Bahagian Hal Ehwal Undang-undang (BHEUU) JPM Khairul Dzaimee Daud berkata mesyuarat Lembaga Pengampunan Jumaat lalu mempertimbangkan sebanyak 10 kes rayuan pengampunan di bawah Peraturan 54 dan Peraturan 113 Akta Penjara 2000.
“Kertas rayuan pengampunan Najib Razak tidak dapat dibawa pada mesyuarat Lembaga Pengampunan kali ini.
“Sebaliknya akan dipertimbangkan pada masa yang sesuai mengikut perundangan dan peraturan-peraturan yang terpakai,” katanya dalam satu kenyataan hari ini.
Terdahulu, Perdana Menteri Anwar Ibrahim mengesahkan permohonan Najib tidak dibincangkan dalam mesyuarat Lembaga Pengampunan baru-baru ini.
Katanya, permohonan pengampunan diraja yang dikemukakan Umno bagi bekas perdana menteri yang sedang menjalani hukuman penjara 12 tahun itu akan dipertimbangkan bila tiba masanya.
“Seperti yang pernah saya katakan, setiap individu yang disabitkan kesalahan atau banduan berhak membuat rayuan.
“Kita telah mempertimbangkan untuk menyemak atas dasar ihsan, secara profesional dan tanpa prejudis,” katanya kepada pemberita hari ini.
Sebelum ini, beberapa parti komponen Pakatan Harapan (PH) yang membentuk kerajaan campuran bersama Barisan Nasional (BN) membantah permohonan pengampunan diraja untuk Najib.
Ini termasuk parti berasaskan belia, Muda dan Amanah.
Muda berkata sebarang permohonan pengampunan diraja untuk bekas perdana menteri Najib harus ditolak.
“Ini merupakan pendirian rasmi parti yang membantah sebarang gerakan untuk menyelamatkan mana-mana kleptokrat yang telah menyusahkan dan menggadai negara,” kata Jawatankuasa Eksekutif Pusat Muda dalam satu kenyataan, hari ini.
Jumaat lalu, bekas ahli Parlimen Shah Alam, Khalid Samad berkata pengampunan untuk Najib akan menghantar mesej negatif kepada rakyat, sistem keadilan negara dan seluruh dunia tentang sikap Malaysia terhadap rasuah serta salah guna kuasa.
“Apakah memberikan pengampunan kepada orang yang telah memalukan negara di serata dunia akan menunjukkan sikap tegas dan tiada kompromi kita terhadap rasuah? Sudah pasti tidak.
“Sebaliknya ianya akan memberikan isyarat salah bahawa perang rasuah hanya cogan kata kosong untuk kepentingan politik dan akhirnya semua akan kembali seperti biasa,” katanya.
Kenyataan Khalid itu bagaimanapun menimbulkan kemarahan Umno, dengan Ahli Majlis Tertinggi Puad Zarkashi melabelkan Amanah sebagai rakan yang tidak boleh dipercayai dalam kerajaan sekarang.
Umno Kelantan yang akan bekerjasama dengan Amanah dalam usaha mereka menawan negeri yang dikuasai PAS itu pada Pilihan Raya Negeri (PRN) akan datang, turut menuntut permohonan maaf daripada Khalid, yang kemudiannya berkata beliau sudah berbuat demikian.
Khalid menambah bahawa permohonan maafnya adalah “atas pendirian berbeza”.
“Lebih penting untuk ‘move on’ dan tumpu pada PRN yang menjelang,” katanya.
Permohonan maaf Khalid hadir susulan kenyataan Timbalan Presiden Amanah Salahuddin Ayub dan presidennya Mohamad Sabu yang menyifatkan kenyataan pengarah komunikasi parti itu sebagai pandangan peribadi.


AS siap sedia peningkatan kes influenza, Covid-19 pada musim sejuk

Hospital di seluruh Amerika Syarikat (AS) bersiap sedia untuk menghadapi musim sejuk berikutan peningkatan kadar demam selesema (flu) dan kekurangan petugas.
Menurut sesetengah doktor tumpuan terhadap penjagaan kesihatan Covid-19 menyebabkan mereka mengalami masalah kekurangan petugas.
Pusat Kawalan dan Pencegahan Penyakit (CDC) memaklumkan kadar demam selesema dan virus pernafasan lain meningkat di beberapa bahagian di AS yang turut menyaksikan peningkatan keputusan positif ujian flu pada minggu lepas, lapor United Press International (UPI).
CDC menjangkakan jumlah kes selesema melonjak ke tahap pra-pandemik berikutan sekatan Covid-19 ditarik balik dan orang ramai kembali ke pejabat serta sesi persekolahan kembali berjalan seperti biasa.
"Kemungkinan besar kita akan menyaksikan influenza kembali menular pada musim sejuk ini," kata Ketua Pegawai Pencegahan Jangkitan untuk UCLA Health Dr Dan Uslan kepada NBC News.
Australia sedang mengalami musim demam selesema paling buruk dalam tempoh lima tahun. AS juga boleh terjejas teruk memandangkan hanya 49 peratus rakyat AS merancang untuk mendapatkan suntikan vaksin untuk mencegah selesema tahun ini.
Meskipun jumlah kes Covid-19 terus menurun, puluhan ribu kes baru masih dikesan setiap hari.
Apabila musim sejuk tiba dan lebih ramai orang berada di rumah, bilangan virus berkaitan pernafasan dijangka meningkat dengan hospital tidak cukup kelengkapan untuk menangani lonjakan.
Dr Carlos del Rio dari Sekolah Perubatan Universiti Emory, jururawat barisan hadapan adanya yang bersara awal atau berhenti menyebabkan banyak hospital bergelut untuk merekrut petugas baharu.
Berdasarkan data Sistem Penjejak Kesihatan, bilangan pekerja penjagaan kesihatan yang berhenti sebanyak 23% lebih tinggi berbanding semasa pandemik bermula dan hospital tidak mampu menampung jumlah kemasukan pesakit yang ramai.


Wanita PKR dakwa mangsa serangan seksual tampil beri kenyataan

Wanita yang menuduh seorang ahli politik melakukan serangan seksual terhadapnya menggesa satu siasatan yang telus dijalankan ketika wujud beberapa dakwaan mengatakan ada agenda politik dalam laporannya kepada polis.Aktivis PKR, Yuslaini Azmi berkata dia berharap tuduhannya terhadap Adun Permatang Pasir Faiz Fadzil tidak disalahguna dan dijadikan sebagai bahan politik oleh mana-mana pihak.“Saya menolak segala politik kotor yang akan mengeruhkan situasi hanya kerana kami berada dalam blok pembangkang,” kata Yuslaini dalam sebuah kenyataan.Faiz yang merupakan anak kepada bekas Presiden PAS Fadzil Noor semalam menafikan tuduhan mencabul seorang aktivis wanita PKR, dan mempertimbang untuk mengambil tindakan undang-undang bagi membersihkan namanya.Yuslaini telah menamakan ahli politik Amanah itu dalam sebuah laporan polis di Subang Jaya minggu lalu, dia mendakwa Faiz cuba memegang tangannya, “meraba”, dan “memeluk” tubuhnya di dalam sebuah kereta.“Saya mengesahkan telah dipanggil untuk satu siasatan pihak polis pada 18 Mac lalu berkaitan satu laporan polis ke atas saya.“Saya telah memberikan kenyataan saya kepada pihak polis. Saya menafikan tuduhan tersebut. Butiran pembelaan saya tidak dapat didedahkan memandangkan siasatan masih berjalan,” kata Faiz dalam satu kenyataan di laman Facebooknya semalam.Sebelum ini, MalaysiaNow melaporkan seorang Adun dari utara Semenanjung disiasat polis atas tuduhan mencabul seorang wanita ketika mereka keluar untuk maraikan hari kelahiran wanita itu di Petaling Jaya.Ketua Polis Daerah Subang Jaya, Khalid Othman dilaporkan berkata, wanita berusia 31 tahun itu membuat laporan polis pada 16 Mac lalu.Wanita itu mendakwa suspek cuba mencabulnya dan menyatakan suspek mengingatkannya agar tidak memberitahu sesiapa mengenai kejadian berkenaan.Kes tersebut disiasat di bawah Seksyen 354 Kanun Keseksaan, undang-undang yang menetapkan kesalahan berhubung penggunaan kekerasan untuk memalukan kesopanan seseorang.


Covid-19: Sebanyak 237 jangkitan baru, satu kematian

237 kes baru Covid-19 direkodkan semalam menjadikan jumlah keseluruhan sebanyak 5,040,087 kes.
Sebanyak 215 pesakit turut dilaporkan sembuh, menjadikan jumlah keseluruhan kes sembuh sebanyak 4,993,758.
Ketika ini, 9,375 kes aktif direkodkan di mana 9,050 atau 96.5% menjalani kuarantin kendiri.
Tiada pesakit ditempatkan ke pusat kuarantin sementara 317 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 8 kes dan 4 daripadanya memerlukan bantuan alat pernafasan.
Satu kematian direkodkan, di mana mangsa dilaporkan maut sebelum tiba di hospital, menjadikan jumlah keseluruhan korban sebanyak 36,954 sejak pandemik melanda.
Satu kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,901 orang.


PM 'terbuka' PRU15 tahun ini, akan dibincang sebelum pembentangan bajet

Perbincangan antara lima pemimpin tertinggi Umno bagi menentukan tarikh Pilihan Raya Umum ke-15 (PRU15) dijangka diadakan dalam masa terdekat, kata Perdana Menteri Ismail Sabri Yaakob.
Ismail yang juga Naib Presiden Umno berkata tempoh untuk mengadakan PRU15 dalam tahun ini masih terbuka dan tarikh itu akan ditentukan selepas mesyuarat lima pemimpin tertinggi Umno.
“Seperti yang saya beritahu sebelum ini, setiap keputusan mengenai PRU akan dibuat selepas perbincangan lima pemimpin tertinggi Umno,” katanya kepada pemberita selepas menghadiri majlis perasmian Kongres Teknologi dan Inovasi Dunia 2022 (WCIT 2022) di Georgetown, Pulau Pinang hari ini.
Ketika ditanya sama ada perbincangan itu akan diadakan sebelum atau selepas pembentangan Bajet 2023 pada 7 Oktober ini di Dewan Rakyat, Ismail Sabri berkata perkara itu masih belum ditentukan.
“Perbincangan boleh dibuat secepat mungkin atau mungkin lebih awal sebelum pembentangan Bajet 2023," kata beliau.
Lima pemimpin tertinggi Umno itu merujuk kepada Presiden Umno Ahmad Zahid Hamidi, Timbalan Presiden Umno Mohamad Hasan serta tiga Naib Presiden parti iaitu Mohamed Khaled Nordin, Mahdzir Khalid dan Ismail sendiri.
Sementara itu, semasa ditanya mengenai keadaan Najib Razak, Ismail berkata beliau telah memberitahu Kementerian Kesihatan (KKM) supaya melihat keperluan bekas perdana menteri itu.
“Saya telah meminta KKM supaya bantu apa yang Najib perlukan… kalau boleh masuk ke Institut Jantung Negara (IJN) atau tidak, itu akan ditentukan KKM," katanya.
Terdahulu di Mahkamah Kuala Lumpur, peguam Muhammad Shafee Abdullah yang mewakili Najib memaklumkan hakim Collin Lawrence Sequerah bahawa anak guamnya itu tidak akan dapat hadir ke mahkamah kerana masalah kesihatan dan akan dipindahkan dari Hospital Kuala Lumpur ke IJN hari ini.


Remaja terperangkap dalam gua Thai 2018 meninggal dunia di UK

Duangpetch Promthep, seorang daripada 12 kanak-kanak lelaki yang terperangkap dalam gua selama lebih dua minggu pada 2018 dilaporkan meninggal dunia di United Kingdom.
Duangpetch yang berusia 17 tahun ditemui dalam keadaan tidak sedarkan diri di asramanya di Leicestershire pada Ahad.
BBC melaporkan bahawa remaja itu menyertai akademi bola sepak di United Kingdom dan meninggal dunia di hospital pada Selasa.
Bagaimanapun, punca kematian belum diketahui.
Media sebelum ini melaporkan remaja itu mengalami kecederaan di kepala.
Duangpetch, sebelum ini merupakan kapten "Wild Boars", bersama 11 rakan sepasukan yang lain serta jurulatih mereka terperangkap dalam Gua Tham Luang di Chiang Rai selama lebih dua minggu.
Misi menyelamat itu menarik perhatian dunia apabila 12 kanak-kanak lelaki berusia antara 11 dan 16 tahun dan penolong jurulatih mereka berusia 25 tahun terselamat selepas terperangkap selama 18 hari.
Duangpetch mendaftar di Akademi Bola Sepak Kolej Brooke House di Leicester akhir tahun lepas selepas mendapat tajaan biasiswa.
Sementara itu, Kedutaan British menyampaikan ucapan takziah kepada rakan-rakan dan keluarga Duangphet.
“Sangat sedih atas kehilangan bakat seperti itu,” menurut kedutaan itu menerusi laman Facebooknya.